Hari Bumi: Ekosistem Dan Jaminan Makanan Terancam?

Hari Bumi disambut pada 22 April setiap tahun oleh seluruh penduduk dunia. Semua ini tidak lain dan tidak bukan adalah untuk menunjukkan rasa penghargaan kita terhadap planet Bumi yang tercinta ini.

Selain menjadi rumah yang selamat kepada seluruh umat manusia, alam ini juga telah membekalkan kita dengan pelbagai sumber yang bermanfaat untuk digunakan.

Alam menyediakan sumber makanan yang pelbagai, sama ada yang terbang di udara, berkeliaran di atas tanah dan yang berenang di dalam air.

Sejak berzaman manusia telah lama berburu bagi menangkap haiwan-haiwan ini sebagai sumber makanan, namun kini semuanya telah dipermudahkan dengan kegiatan penternakan.

Oleh itu, kita dapat melihat hampir seluruh penduduk dunia memakan makanan yang lebih kurang sama, yang mana kebanyakannya adalah diternak. Ini termasuklah ayam, daging lembu, dan ikan air masin dan air tawar yang diternak secara akuakultur.

Namun, tahukah kita bahawa antara kelas makanan yang masih ditangkap daripada ekosistem asal ialah ikan? Ikan di sini bukan hanya merujuk kepada spesis ikan bersirip, ikan di sini termasuklah sotong, kerang-kerangan dan siput.

Menurut kajian, ikan yang diperoleh daripada habitat liar mempunyai khasiat yang lebih tinggi berbanding yang diternak. Ikan di habitat liar memakan makanan semula jadi dan cenderung untuk mempunyai lemak tepu lebih rendah daripada ikan yang diternak.

Selain itu, ikan yang diternak mempunyai kandungan asid lemak omega-3 yang lebih tinggi, mungkin kerana faktor makanan proses yang diberikan melalui sistem akuakultur.

Selain itu, ikan yang diternak cenderung mempunyai penyakit yang lebih tinggi kerana keadaan ternakan yang padat dan berisiko tinggi untuk sebarang jangkitan.

Oleh kerana itu, kita dapat perhatikan bahawa harga sumber laut di pasaran selalunya lebih mahal berbanding yang diternak secara akuakultur.

Ikan yang menjadi sumber protein yang sihat untuk penduduk dunia kini semakin terancam. Selain daripada sifat tidak bertanggungjawab segelintir pemain besar industri perikanan, hasil tangkapan juga dipengaruhi oleh faktor persekitaran dan yang paling utama di sini ialah habitat.

Kegiatan tambak laut menjadi ancaman utama kepada aktiviti perikanan khususnya kepada nelayan-nelayan tradisional.

Beberapa aktiviti penambakan di negara kita telah mengakibatkan kemusnahan beberapa habitat penting kepada hidupan marin antaranya kawasan terumbu karang, hutan bakau dan kawasan yang kaya dengan rumpai laut.

Hutan paya bakau dimusnahkan dan yang lainnya ditimbus dengan pasir sehingga menghasilkan kawasan daratan yang lebih besar, dan ada yang lebih teruk hingga membentuk pulau buatan.

Aktiviti penambakan ini selalunya bertujuan untuk pembangunan baharu dengan pemandangan menghadap pantai melalui binaan seperti pusat beli-belah, hotel, kondominium dan pusat pelancongan.

Semua aktiviti ini bukan sahaja memusnahkan habitat hidupan marin, bahkan ia juga mengganggu kitaran hidupan mereka.

Hal ini kerana kebanyakan spesies marin yang berada di tengah lautan bergantung kepada kawasan persisir pantai sebagai kawasan bertelur dan tempat membesar, sebelum kembali ke laut lepas.

Aktiviti manusia yang sangat dekat dengan persisiran pantai juga menyebabkan gangguan kepada spesis penyu yang memerlukan suasana yang tenang untuk bertelur. Jika berlarutan lebih lama, ancaman ini boleh mengakibatkan kepupusan kepada lebih banyak spesis hidupan laut.

Tekanan sebegini mengakibatkan ramai nelayan kehilangan sumber pendapatan, sehingga ada yang terpaksa menanggung kerugian mencecah puluhan ribu ringgit.

Terdapat juga nelayan yang telah berhenti daripada kegiatan asal mereka dan bekerja di kilang-kilang sekitar perumahan mereka walaupun sudah mencecah umur 50-an. Ada juga yang menyewakan bot mereka untuk membawa para pelancong.

Kita tidak harus memandang isu berkurangnya kualiti persekitaran marin kita, hanya kepada komuniti persisir pantai. Mereka masih boleh pergi mencari ikan cukup untuk bekalan keluarga, namun kita?

Bagaimana kita yang bergantung kepada usaha mereka untuk membekalkan sumber protein yang sihat kepada kita?

Adakah kita sanggup bergantung kepada sumber ternakan yang dibesarkan dengan bahan kimia, ada yang disuntik dengan hormon pembesaran dan dalam persekitaran yang terdedah kepada penyakit?

Lebih memburukkan keadaan, selain daripada harga ikan laut, rakyat Malaysia juga diuji dengan kenaikan harga makanan yang lain seperti ayam mentah yang naik sehingga RM11 sekilo dan daging lembu yang naik sehingga RM42 sekilo (kedua-dua sumber makanan utama ini diternak), sedangkan kedua-dua ini antara tulang belakang kepada kebanyakan menu masakan kita, khususnya ketika sambutan perayaan Hari Raya Aidilfitri.

Tidak mustahil jika selepas ini rakyat Malaysia akan mula bergantung kepada makanan-makanan yang diproses seperti nuget, sosej dan makanan-makanan segera sebagai sumber makanan utama kerana harganya yang lebih murah dan lebih mampu milik.

Jelaslah di sini, isu alam sekitar bukan sahaja memberi kesan negatif kepada haiwan-haiwan dan juga komuniti persisir pantai, bahkan semuanya akan berbalik kepada kita. Kita harus tetap ingat bahawa kita masih sebahagian daripada ekosistem. Pencemaran yang kita lakukan, kekal di ‘rumah’ kita.

Segala perkara di dunia ini mempunyai kebergantungan yang erat dengan alam sekitar. Alam sekitar yang teruk akan mengeruhkan keadaan sosial, kesihatan, ekonomi, pendidikan dan budaya setempat.

Justeru itu, isu alam sekitar tidak patut ‘dianaktirikan’ dan dipandang rendah daripada sebarang perbincangan dan wacana di peringkat universiti mahupun nasional.

Semua pihak dari pelbagai latar belakang pendidikan dan kedudukan sosioekonomi perlu berganding bahu bagi memastikan bumi kita terpelihara. Sumber hasil bumi perlu dipandang sebagai amanah daripada generasi akan datang untuk kita wariskan kepada mereka dalam keadaan baik.

Oleh itu, sebarang pembangunan perlu mengambil kira kestabilan ekosistem dan kebajikan masyarakat setempat, dan bukanlah keuntungan yang bersifat antroposentrik sahaja.

Apalah gunanya ‘pembangunan’ jika akan menyebabkan ekonomi setempat mundur, kesihatan penduduk tergadai dan budaya yang telah lama diwarisi hilang begitu sahaja?

Nizam Rahman
Mahasiswa Tahun 3 Institut Sains Biologi, UM
Aktivis Persatuan Belia Harmoni UM
Delegasi Malaysia di ASEAN+3 Youth Environment Forum 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PKP berjaya kawal penularan COVID-19

“Dari satu segi, perintah kawalan pergerakan yang kita ambil telah sedikit sebanyak berjaya mengawal penularan wabak ini,” kata beliau ketika menyampaikan perutusan khas hari ini.

Dalam pada itu, beliau menyeru agar rakyat tidak terus berpuas hati dengan langkah-langkah yang telah diambil pada masa ini sehinggalah negara ini berjaya mencatatkan sifar kes baharu.

“Kerajaan menjangkakan kes-kes baharu akan terus dicatatkan dalam masa yang terdekat,” ujarnya.

Jelas beliau, Kementerian Kesihatan telah melakukan persiapan dan jika berlaku pertambahan jumlah kes positif COVID-19 melebihi kapasiti yang ada di hospital, beberapa tempat telah dikenal pasti untuk dijadikan pusat pengasingan dan kuarantin sementara.

Menurutnya, usaha-usaha akan terus dilakukan untuk mencegah penularan COVID-19 sehinggalah ia benar-benar dapat membendung wabak ini dengan cara memutuskan rantaian jangkitan sepenuhnya.

“Ini bermakna, pergerakan orang ramai mesti terus dikawal. Strategi kerajaan ialah untuk mencari, menyaring, mengasing dan merawat pesakit COVID-19,” ujarnya lagi.

Justeru, Kementerian Kesihatan akan meningkatkan kapasiti untuk melakukan ujian saringan pada skala yang lebih besar. Ini termasuk melakukan ‘mass testing’ khususnya di kawasan-kawasan yang berisiko tinggi.

“Dengan kata lain, kita ingin mencegah jangkitan. Strategi ini akan berjaya sekiranya orang ramai tidak terdedah kepada jangkitan virus ini menerusi pergaulan harian.

Sehubungan itu, beliau mengingatkan rakyat agar bersedia secara mental dan fizikal untuk duduk di rumah bagi tempoh yang lebih lama.

Beliau turut mengumumkan dalam perutusan khas itu bahawa tempoh Perintah Kawalan Pergerakan akan dilanjutkan dua mingga iaitu sehingga 14 April 2020.


Bulan Istimewa, Bulan Al-Quran

Bersamalah kita hayati dan telusuri ungkapan Imam Ibnu al-Jauzi rahimahullah ini. Moga dengan kita menyelaminya dan kesempatan yang ada ini, kita dapat manfaatkan Ramadan yang bulan istimewa masih kita lalui.

“Bersegeralah wahai saudara-saudaraku mengisi bulan (Ramadan) ini dengan perbuatan-perbuatan kebaikan.

وَأَفْرِدُوهَا عَنِ الْخَطَايَا لِتَكُونَ وَحْدَهَا لاغير

Pisahkanlah perbuatan baik kalian daripada segala bentuk dosa, sehingga hanya ada perbuatan baik tidak ada selainnya.

واعلموا أن شهركم هذا شهر إِنْعَامٌ وَمَيْرٌ

Ketahuilah, bahawa bulan ini adalah bulan yang penuh anugerah dan pahala.

Bulan yang para Malaikat, para jin bahkan burung-burung pun mereka mengetahui kehormatan dan kemuliaannya.

وَاهًا.. لأَوْقَاتِهِ مِنْ زَوَاهِرَ مَا أَشْرَفَهَا

Sungguh mengagumkan.. Betapa mulianya kesempatan-kesempatan bercahaya yang terdapat padanya.

Waktu-waktunya seperti permata yang diselubungi dengan kemenangan.

Malam harinya bercahaya dengan solat tarawih.

Siang harinya bersinar dengan solat dan tasbih

Hasilnya adalah selamat dan bebas (dari api neraka).”

Sungguh indah bicara perumpamaan yang digambarkan oleh Ibnu al-Jauzi atau nama sebenar beliau Imam al-Hafiz Abdurrahman ibn Abi al-Hasan al-Jauzi (w 597 H) tentang Ramadan.

شَهۡرُ رَمَضَانَ ٱلَّذِيٓ أُنزِلَ فِيهِ ٱلۡقُرۡءَانُ هُدًى لِّلنَّاسِ وَبَيِّنَٰتٍ مِّنَ ٱلۡهُدَىٰ وَٱلۡفُرۡقَانِۚ

“Bulan Ramadan adalah bulan yang padanya diturunkan (permulaan al-Quran sebagai petunjuk bagi manusia dan penjelasan-penjelasan mengenai petunjuk itu dan pembeza (antara yang haq dan yang batil).” (Surah Al-Baqarah: 185)

Al-Quran diturunkan pada bulan Ramadan, merupakan mukjizat paling agung yang dimiliki oleh Rasulullah Salallahualaihiwasallam, merupakan pembeza antara kebenaran dan kebatilan.

Begitu banyak keberkatan yang dimiliki al-Quran. Maka sewajarnya kita sebagai seorang Muslim yang beriman, terus bersemangat untuk mempelajari dan mengamalkan segala isi kandungannya.

Antara keberkatan yang terkandung dalam Al-Quran adalah:

1. Ubat bagi penyakit jasmani dan rohani

وَنُنَزِّلُ مِنَ الْقُرْآنِ مَا هُوَ شِفَاءٌ وَرَحْمَةٌ لِلْمُؤْمِنِينَ ۙ وَلَا يَزِيدُ الظَّالِمِينَ إِلَّا خَسَارًا

“Dan Kami turunkan al-Quran suatu yang menjadi penawar dan rahmat bagi orang-orang yang beriman dan Al Quran itu tidaklah menambah kepada orang-orang yang zalim selain kerugian.” (Surah Al-Israa’: 82)

2. Keutamaan orang yang mempelajari dan mengajarkan al-Quran

Daripada Uthman bin Affan radiallahuanhu bahawa Rasulullah Salallahualaihiwasallam bersabda:

“Sebaik-baik orang antara kamu adalah yang mempelajari al-Quran dan mengajarkannya (kepada orang lain).” (HR Bukhari)

إِنَّ هَٰذَا الْقُرْآنَ يَهْدِي لِلَّتِي هِيَ أَقْوَمُ وَيُبَشِّرُ الْمُؤْمِنِينَ الَّذِينَ يَعْمَلُونَ الصَّالِحَاتِ أَنَّ لَهُمْ أَجْرًا كَبِيرًا

“Sesungguhnya al-Quran ini memberikan petunjuk kepada (jalan) yang lebih lurus dan memberikan khabar gembira kepada orang-orang mukmin yang mengerjakan amal soleh bahawa bagi mereka ada pahala yang besar.” (Surah Al-Israa’: 9)

Sebenarnya begitu banyak keberkatan yang terkandung dalam al-Quran.

Seharusnya pada bulan yang mulia, bulan Ramadan ini, kita tidak melepaskan peluang untuk tadabbur al-Quran, mempelajarinya serta berazam untuk mengamalkannya agar kita turut memperoleh ganjaran-ganjaran yang telah dijanjikan-Nya, terutamanya apabila dilaksanakan pada waktu malam.

إِنَّ نَاشِئَةَ اللَّيْلِ هِيَ أَشَدُّ وَطْئًا وَأَقْوَمُ قِيلًا

“Sesungguhnya bangun pada waktu malam adalah lebih tepat (untuk khusyuk) dan bacaan pada waktu itu lebih berkesan.” (Surah Al-Muzzammil: 6)

Sumber: Kitab At-Tabshirah, karya Ibnu al-Jauzi. 2/76 (Manhajul Anbiya)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Suara anak muda: PPSMI yang gagal diterjemahkan impaknya

Ianya jelas menggambarkan bahawa Tun Dr Mahathir kekal konsisten dengan pendirian beliau sewaktu memegang portfolio Menteri Pendidikan kira-kira 20 tahun yang lalu.

Sewaktu teka-teki mengenai siapakah yang akan menjadi Menteri Pendidikan sejurus selepas Pakatan Harapan memenangi Pilihan Raya Umum ke-14, Mahathir mencalonkan dirinya namun beliau dibangkang oleh rakyat.

Kerana apa? Kerana ia jelas membelakangi manifesto Pakatan Harapan dan semangat reformasi.

Jawapan mengenai persoalan di atas sebenarnya wajar untuk kita fikirkan bersama.

Tetapi bukan itu sahaja yang kita patut fikirkan. Persoalan mengapa dasar pendidikan negara berubah secara drastik setiap kali pengemudinya bertukar tangan juga harus kita sentuh.

Apa sudah jadi dengan Pelan Pendidikan Malaysia 2015-2035? Adakah ianya dibiarkan begitu sahaja? Sejauh mana produk PPSMI sebelum ini memberi keuntungan kepada negara?

Adakah pelaksanaan PPSMI menyelesaikan permasalahan bahasa Inggeris dalam kalangan pelajar? Bagaimana nasib pelajar di kawasan luar bandar dan pedalaman mengenai pelaksanaan dasar cacamarba ini?

Cuba renungkan. Ke manakah kita sebenarnya? Apakah tujuan kita sebenarnya?

Saya lihat kelemahan menjalankan dasar PPSMI tidak akan menyelesaikan masalah kelemahan penguasaan bahasa Inggeris pelajar kerana masalahnya berkait dengan pengajaran Bahasa Inggeris itu sendiri.

Selain itu, saya berpandangan bahawa risiko pelaksanaan keputusan itu dijangka besar sekali. Hal ini kerana, guru Matematik dan Sains tidak semestinya guru yang mahir berbahasa Inggeris dan dikhuatiri timbul keadaan “yang dikejar tidak dapat, yang dikendong berciciran”.

Penguasaan Bahasa Inggeris pelajar tidak meningkat dan penguasaan ilmu Sains dan Matematik mereka terjejas kerana masalah bahasa yang dihadapi.

Kita perlu akui bahawa rakyat di Malaysia ini mempunyai pelbagai taraf dan kelas, bukan semuanya lahir di kota raya semacam di Damansara, Johor Bahru atau Ipoh. Bagaimana keadaan anak-anak kita yang berada di pinggiran bandar, ceruk hutan dan pedalaman seumpama Gua Musang, Endau atau pedalaman Sarawak?

Pandangan ini bukanlah untuk merendahkan segolongan rakyat Malaysia di sesebuah tempat. Dan saya tahu sudah pasti pandangan ini tidak popular, tetapi ia merupakan pengharapan masa depan generasi anak-anak kita sekarang.

Isu ini melibatkan pelbagai faktor pemboleh ubah antaranya kemahiran guru, latar belakang keluarga, akses bahan atas talian, kadar kemiskinan dan sebagainya. Usahlah bermimpi. Kita tidak pernah berjaya pun. Usaha untuk mengembalikan PPSMI di medan arus perdana hari ini hanyalah sebuah utopia.

Usahlah kita menambah beban guru dengan kerja-kerja perkeranian yang membukit. Setiap kali tukar dasar baru, maka berlumba-lumbalah sekolah menghantar guru berkursus untuk mendengar taklimat. Kemudian, tukar lagi menteri baru.  Akhirnya, guru juga yang menjadi mangsa. Guru pening, pelajar juga ikut pening.

Jikalau tujuan PPSMI dilaksanakan untuk memperkasakan bahasa Inggeris, perkasakanlah metod pengajaran Bahasa Inggeris itu sendiri. Perhebatkan kosa kata dan arena penterjemahan dengan memastikan impaknya buat generasi baru dalam memartabatkan bahasa Melayu lebih merakyat.

Semua maklum bahawa kita memiliki Program Dwibahasa atau Dual Language Programme (DLP) yang bermula sejak tahun 2016.

Program ini memberi ruang kepada sekolah untuk memilih pembelajaran menggunakan bahasa Melayu atau Inggeris mengikut kemampuan pelajar dan pilihan ibu bapa. Sekolah dan Pejabat Pendidikan Daerah diberi autoriti untuk memutuskan keputusan berdasarkan faktor dan konteks mereka.

Program DLP lebih praktikal dan memberi peluang kepada ibu bapa membuat pilihan. Oleh itu, ia wajar dikembangkan dengan memberi sokongan yang sewajarnya kepada sekolah yang bersedia untuk melaksanakannya.

Kita percaya bahawa pendidikan ini adalah untuk semua. Ia juga untuk membangunkan komuniti. Setiap komuniti di merata pelusuk negara ini mempunyai kapasiti yang berbeza-beza. Justeru itu, pemartabatan bahasa Malaysia haruslah diusahakan hingga tuntas serta tidak lupa kepada pembangunan secara menyeluruh dalam pemerkasaan bahasa Inggeris.

Saya pasti ibu bapa dan sekolah lebih memahami kemampuan pelajar dan guru mereka berbanding pendekatan yang bersifat pukul rata. Obsesi Tun Dr Mahathir mengenai pelaksanaan PPSMI ini terang sekali menjejaskan sebahagian besar pendidikan anak-anak di luar bandar.

Saya berharap agar keputusan yang diumumkan ini dapatlah dibincangkan kembali bersama kabinet. Pendidikan ialah alat perubahan. Kita harus terus bersabar, berperanan dalam segenap aspek serta teruskan mengkritik demi penambahbaikan secara maksimum.

Saya kira pemantauan berkala oleh KPM dalam memastikan program DLP seumpama ini dapat memberi kesan positif kepada pelajar dan guru dalam memperkukuhkan bahasa Malaysia tanpa melupakan kepentingan bahasa Inggeris.

Melalui usaha sebegini, kita juga harus komited dalam memperkaya industri penterjamahan karya asing kepada bahasa Melayu, memartabatkan bahasa dalam Internet, penganjuran kolokium bahasa, memperagakan kekayaan kosa kata dan sebagainya.

Jangan memandai cakap sayang bahasa, buatlah sesuatu tanpa terlalu bersandar pada dukungan kerajaan. Hendak seribu daya, jangan seribu dalih!

Penulis, Luthfi Yusri dan Ilham Nordin merupakan penyelidik di Strategic Research and Development Team of HARMONI, Persatuan Belia HARMONI Universiti Malaya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Media Kecam Pembunuhan Di Mesir

Ketua tentera Jeneral Abdul Fattah al-Sisi, tentera dan Kerajaan Haram Sementara mesti dipertanggungjawab. Tugas pihak tentera adalah untuk menjaga keselamatan rakyat dan bukan membunuh mereka.

KAMI menyeru kerajaan Malaysia menggunakan seluruh pengaruh politik dan diplomatik untuk memberi tekanan kepada pihak tentera Mesir untuk menghentikan pembunuhan dan kekejaman terhadap penunjuk perasaan yang berhimpun secara aman yang menuntut hak demokrasi mereka.

KAMI juga meminta kerajaan Malaysia mempengaruhi Pertubuhan Negara-Negara Islam (OIC) agar mengkaji semula keahlian Mesir dalam OIC jika tentera enggan untuk menghentikan pembunuhan beramai-ramai dan Presiden yang sah dan dipilih secara demokratik di Mesir dikembalikan ke kedudukannya yang asal.

merangkap Presiden Pertubuhan IKRAM Malaysia (IKRAM)

1. Angkatan Belia Islam Malaysia (ABIM)

2. Pertubuhan Himpunan Lepasan Institusi Pendidikan Malaysia (HALUAN)

3. Multaqa Asatizah dan Du’at (MURSHID)

4. Pertubuhan Pemuda Gema Malaysia (GEMA)

7. Association of Women’s      Initiative for Research, Developemnt and Advancement (WIRDA)

9. Muslimah Interest Zone and Networking (MIZAN)

STOP THE KILLING, REINSTATE MORSI AS THE LEGITIMATE PRESIDENT OF EGYPT

We, the representatives of various organizations,  deeply concerned with the latest development of Egypt political crisis.

We categorically condemn the massacre of more than 300 pro-Morsi supporters and members of the Muslim Brotherhood in various areas in Egypt yesterday.

The army chief Gen Abdel Fattah Al-Sisi, the military and the present illegitimate interim government must be held accountable. The role of the army is to preserve the security of the people and not to kill them.

We call on the regime to stop such blatant atrocities and urge all parties and nations to condemn the killing of innocent lives.

We appeal to the Malaysian Government to use its political and diplomatic means to press the Egyptian army to stop the killing and the atrocities against pro-democracy protestors who have their rights.

We also appeal to the Malaysian government to influence the Organisation of Islamic Countries (OIC) to review Egypt’s membership if the army refuses to stop the carnage and reinstatement of the legitimate and democratically elected President of Egypt;

President of Pertubuhan IKRAM Malaysia (IKRAM)

1. Angkatan Belia Islam Malaysia (ABIM)

3. Multaqa Asatizah dan Du’at (MURSHID)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Indeks Negara Rahmah Jadi Rujukan Perpaduan Negara

SERI KEMBANGAN – Indeks Malaysia Negara Rahmah (IMNR) menjadi antara rujukan bagi menilai tahap perpaduan rakyat di negara ini.

“Kita juga ada Indeks Malaysia Negara Rahmah dan saya pun telah diberi taklimat semalam (Selasa) kajian yang dihasilkan oleh IKRAM,” kata Menteri Perpaduan Negara, Datuk Aaron Ago Dagang.

Jelas beliau, kajian IMNR bertujuan untuk mengukur pencapaian semasa sesebuah negara ke arah menjadi sebuah Negara Rahmah pada tahun 2035.

Dalam kajian ini, kata Aaron, ada 12 Ciri Negara Rahmah yang diukur, iaitu dari segi kepimpinan, sistem pemerintahan, tadbir urus dan sebagainya.

Tambah beliau, nilai Indeks Perpaduan Nasional (IPNas) pada 2022 adalah 0.629, meningkat sedikit daripada tahun 2018 iaitu 0.567.

“Kedua-dua indeks ini menunjukkan bahawa tahap kesepaduan masyarakat di negara ini adalah sederhana dan terkawal,” jelas beliau menjawab soalan Ahli Parlimen Kapar, Dr Halimah Ali sama ada kerajaan berpuas hati dengan skor pencapaian IPNas di Dewan Rakyat pada Rabu.

Di samping IPNas ujarnya, ada beberapa indeks lain yang telah dihasilkan seperti Indeks Kebahagiaan Rakyat Malaysia, Indeks Kesejahteraan dan Indeks Malaysia Negara Rahmah.

“Daripada indeks-indeks ini, hasilnya ialah semuanya ada kaitan dengan tahap kesejahteraan dan perpaduan negara kita, yang mana masing-masing menunjukkan kesepaduan antara kaum di negara kita berada di tahap yang baik.”

Kajian Indeks Malaysia Negara Rahmah dibangunkan oleh IKRAM melalui Kajian Dasar IKRAM (KADRI) pada 2021 untuk menilai tahap kemakmuran dan kesejahteraan negara melalui 12 Ciri Negara Rahmah.

Kajian indeks ini telah memasuki tahun kedua pada 2022 dan hasilnya telah dibentangkan kepada Datuk Aaron oleh Presiden IKRAM, Hj Badlishah Sham Baharin dalam satu mesyuarat di Pejabat Pentadbiran Parlimen Malaysia pada Selasa.


Badan Kehakiman Tanpa Sentimen Dan Prejudis

Spekulasi dan persepsi yang negatif oleh segelintir masyarakat ekoran keputusan mahkamah berkaitan isu mantan Perdana Menteri, Datuk Seri Najib Razak perlulah dihentikan.

Ia bukan sahaja memberikan kesan yang tidak baik terhadap negara tetapi mewujudkan suatu fenomena yang menjengkelkan dalam kalangan masyarakat.

Apa tidaknya, ia akan menyentuh pelbagai aspek lain seperti politik, ekonomi serta hubungan serantau berikutan terlalu membela kesalahan besar yang dilakukan seseorang itu.

Sangat ironinya, sehingga Ketua Hakim Negara sendiri, Tun Tengku Maimun Tuan Mat terpaksa mengulas tentang serangan terhadap institusi kehakiman oleh beberapa pihak ketika ini.

Ia susulan keputusan Mahkamah Persekutuan pada 23 Ogos lalu mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng dana RM42 juta milik SRC International Sdn Bhd.

Ia juga adalah berikutan kondisi masyarakat yang terlalu berlebihan dan prejudis terhadap keputusan mahkamah. Sebagaimana saranan beliau:

“Ahli politik dan masyarakat digesa membaca serta memahami alasan penghakiman sesuatu kes mahkamah terlebih dahulu sebelum mahu membuat sebarang kenyataan dan kesimpulan.”

Tengku Maimun berkata, kebanyakan komen yang menyerang sistem kehakiman terutamanya selepas keputusan mahkamah membabitkan bekas Perdana Menteri, Datuk Seri Najib Razak adalah berdasarkan sentimen semata-mata.

“Komen dan serangan yang dibuat menunjukkan mereka tidak membaca alasan penghakiman serta tidak memahami undang-undang, sekali gus membawa kepada kenyataan dan ulasan yang tidak relevan.”

Menurutnya, komen dibuat oleh orang yang tidak faham, yang menunjukkan kurang kefahaman mereka adalah kerana mereka tidak membaca alasan penghakiman.

“Jika tidak faham, tanya. Jika sudah baca (alasan penghakiman) dan tidak faham, tanya pada individu yang tepat. Jangan begitu mudah membuat kesimpulan tanpa kefahaman penuh. Ini perkara asas,” tegasnya.

Tengku Maimun meminta mereka membaca dan memahami sesuatu isu, selain bertanya pada kepada yang pakar sebelum membuat kesimpulan.

Tentunya tindakan membuat kesimpulan dan kenyataan tanpa pemahaman adalah tidak adil dan hanya akan mencetuskan situasi yang huru-hara.

“Adalah tidak adil untuk membuat kenyataan terhadap isu yang kamu tidak faham. Ia akan menyebabkan huru-hara pada semua perkara. Jika kamu tidak faham, tiada asas pengetahuan, tidak memahami sepenuhnya, tapi kamu buat kenyataan. Ini tidak betul.”

Teringat saya dengan kata-kata penulis Indonesia, Pramoedya Ananta Toer (1925-2006) dalam bukunya berjudul Gadis Pantai:

“Di sini ada hukum. Kalau hukum tidak ditaati lagi, mari kita panggil hakim.”

Maka, sampai bila setiap keputusan hendak dikaitkan dengan sentimen sesuatu parti jika sesuatu itu telah didapati jelas kesalahannya?

Pepatah ada menyatakan bahawa apabila seseorang hakim membuat sesuatu keputusan, ia hendaklah diputuskan atas dasar ‘without fear or favour.’

Maka, penghakiman yang dibuat tanpa sebarang bentuk desakan atau pengaruh menggambarkan satu bentuk sistem pentadbiran keadilan yang adil dan saksama.

Menerusi satu kenyataan pada 12 September, Sultan Selangor, Sultan Sharafuddin Idris Shah bertitah, sebarang tohmahan yang tidak berasas akan mengundang persepsi negatif terhadap kebebasan badan kehakiman sekali gus menghakis keyakinan dan kepercayaan rakyat terhadap sistem pentadbiran keadilan negara.

“Kebebasan kehakiman membawa pengertian bahawa para hakim yang mengadili sesuatu kes dapat mentafsirkan undang-undang bersandarkan semata-mata kepada fakta dan keterangan tanpa rasa takut, pilih kasih dan bebas daripada sebarang pengaruh yang tidak diingini.”

Baginda turut menzahirkan sokongan padu kepada titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah baru-baru ini yang bertitah bahawa kuasa prerogatif pengampunan tidak boleh dilaksanakan sewenang-wenangnya demi kepentingan pihak tertentu.

“Seorang Hakim telah mengangkat sumpah untuk mengamalkan kesamarataan, memelihara, melindungi dan mempertahankan Perlembagaan serta bebas dari segala bentuk tekanan dalaman dan luaran.”

Justeru, Sultan Sharafuddin bertitah, badan kehakiman merupakan benteng terakhir yang perlu dipertahan bagi memastikan pentadbiran keadilan dapat dilaksanakan dengan sebaiknya.

“Penghakiman yang dibuat tanpa sebarang bentuk desakan atau pengaruh menggambarkan satu bentuk sistem pentadbiran keadilan yang adil dan saksama. Setiap rakyat di negara ini berkehendakkan keadilan, kesaksamaan serta ketelusan daripada badan kehakiman atas sesuatu kes yang diadili.”

Perlembagaan Persekutuan dengan jelas memperuntukkan bahawa semua rakyat adalah sama rata di sisi undang-undang. Ini bermakna, rakyat tidak mengira status, jawatan, bangsa dan keturunan adalah tertakluk dan bertanggungjawab kepada undang undang yang sama.

Baginda bertitah, Perlembagaan Persekutuan telah meletakkan martabat institusi kehakiman di satu tahap yang tinggi sebagai sebuah badan kehakiman yang bebas dan berwibawa.

Oleh itu, adalah menjadi tanggungjawab semua pihak untuk sentiasa memelihara nama baik badan kehakiman agar ia tidak tercemar daripada sebarang bentuk pengaruh dan tekanan.

Kedaulatan undang-undang dalam sesebuah negara bukan sahaja penting untuk pentadbiran dan politiknya, tetapi turut memainkan peranan yang penting kepada setiap individu dalam masyarakat.

Tanggungjawab melaksanakan dan menegakkan kedaulatan undang-undang dalam kesaksamaan, keadilan dan integriti terletak pada pemimpin negara, tetapi pada masa yang sama, setiap warganegara memikul tanggungjawab untuk mengamalkan serta memantapkan kedaulatan undang-undang dalam kehidupan sehariannya.

Atas dasar ini, masyarakat perlu berusaha untuk mengangkat martabat institusi kehakiman negara dan mewujudkan piawaian yang sepatutnya berdasarkan kedaulatan undang-undang serta keadilan dalam sistem badan kehakiman.

Masyarakat perlu mempromosikan nilai-nilai komitmen kepada ketenteraman dan kedaulatan undang-undang, kerana ia adalah cara yang sewajarnya untuk membina sebuah negara, mengukuhkan laluannya, dan memelihara hak serta maruah warganya.

Tidak dinafikan bahawa lawan daripada ketiadaan prestij ialah huru-hara, kecurangan dan pelanggaran undang-undang atau pelindungnya daripada badan kehakiman keselamatan, serangan ke atas harta awam juga persendirian, serta mengganggu kesejahteraan negara.

Ia adalah amalan yang merupakan penyimpangan daripada semangat kewarganegaraan hingga mewujudkan budaya putus asa dalam kalangan rakyat dan sama sekali tidak ada kaitan dengan demokrasi dan nilai-nilainya.

Ini adalah pelanggaran ketenteraman dan pelanggaran undang-undang serta nilai masyarakat. Kita seharusnya menghadapi amalan sosial dan tindakan yang memudaratkan komponen asas masyarakat, perkembangan dan kemajuan, serta seterusnya menghidupkan semangat ‘kedaulatan undang-undang’ kepada semua orang secara adil tanpa sebarang rasa tidak puas hati.

Seruan untuk menjaga martabat badan kehakiman, perlembagaan dan undang-undang tidak bermakna wujud kecenderungan diktator atau kezaliman.

Kebebasan akhbar dan media tidak boleh disekat, dan ia perlu diberikan tiket yang seluasnya bagi menyatakan semua isu dan kebimbangan negara dan rakyatnya.

Kritikan membina terhadap semua amalan pihak berkuasa mahupun agensi yang berkaitan bagi mendapat manfaat daripada kritikan yang membina dan bertujuan untuk pembaikan dan pembaharuan. Namun, apabila ia mula terlibat dengan sesuatu yang dilarang, ia harus bertanggungjawab.

Oleh itu, kita sebagai warganegara perlu mengangkat martabat negara, memelihara ketenteraman, menghormati undang-undang dan perlembagaan demi mengekalkan perpaduan, keselamatan, kestabilan politik, ekonomi juga bagi menghadapi segala ancaman rasuah, sama ada politik, partisan, kewangan mahupun pentadbiran.

Atriza Umar
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Menghormati orang lain

Pergolakan sosiopolitik yang sentiasa wujud dalam negara yang bergerak maju mestilah diurus dengan penuh kebijaksanaan, keadilan dan ketegasan.

Sebelum kita melanjutkan perbincangan ringkas ini, marilah kita fikirkan maksud sepotong ayat al-Quran dari surah al-Ḥujurat 49:11 yang tertera berikut ini (Al-Quran Amazing, Shah Alam: Karya Bestari, 2017):

“Wahai orang-orang yang beriman! Janganlah ada suatu kaum yang mempermain-mainkan kaum yang lain, (kerana) boleh jadi kaum (yang dipermainkan) itu lebih baik daripada mereka (yang mempermain-mainkan), dan janganlah pula ada golongan perempuan (yang mempermain-mainkan) perempuan yang lain, (kerana) boleh jadi perempuan (yang dipermainkan) itu lebih baik daripada mereka perempuan (yang mempermain-mainkan). Janganlah kamu saling mencela satu sama lain, dan janganlah saling memanggil dengan gelaran-gelaran (buruk). Seburuk-buruk panggilan adalah kefasikan setelah beriman. Dan barang siapa yang tidak bertaubat, maka mereka itulah orang-orang zalim.”

Seterusnya kita tafakurkan pula maksud sabda Nabi SAW yang diriwayatkan oleh al-Dailami:

“Orang mukmin itu sentiasa di ambang lima dugaan yang susah, mukmin yang dengki padanya, orang munafik yang benci kepadanya, orang kafir yang memeranginya, syaitan yang menyesatkan dan nafsu yang sering bertarung untuk mengalahkannya.”

Maksud hadis di atas dinukil daripada buku Yazid Haji Maarof dan Mohamad Kamil Ab Majid yang berjudul ‘Pembelajaran Islam Amali: Panduan Fiqh Jinayat.’ Kuala Lumpur: Dewan Bahasa dan Pustaka, 2015. Halaman 128.

Dari ayat al-Quran serta hadis di atas, kita diingatkan supaya tidak memperolok-olokkan serta menghina orang lain. Orang mukmin sejati pula mestilah bersiap siaga kerana ia berdepan dengan pelbagai dugaan yang muncul daripada pelbagai jenis manusia.

Banyak bahan penulisan dari khazanah agama-agama di dunia yang boleh kita rujuk tentang penghormatan atau rasa hormat kepada orang lain. Dalam banyak sesi perbincangan dan pengajaran, saya suka mendalami falsafah hayat agama-agama lain dengan dua tujuan.

Pertama adalah untuk terus mengukuhkan pertalian kewargaan sesama kita rakyat Malaysia supaya dapat saling menghormati menerusi usaha memahami isu-isu silang budaya dan silang agama.

Kedua, supaya generasi muda yang saya ajar sewaktu kuliah-kuliah psikiatri dan perubatan prasiswazah atau pascasiswazah dapat dipimpin dan didedahkan kepada dialog antara kepercayaan dan keagamaan.

Sudah tentu, dengan bercambahnya aktiviti seperti ini, akan lebih ramailah rakyat Malaysia yang boleh menginsafi betapa pentingnya kita perlu memahami satu sama lain lantas mencari langkah-langkah yang positif untuk memupuk semangat kebersamaan dalam negara yang tercinta ini.

Bila saya layari Internet, saya telah mendapati maklumat yang terperinci tentang istilah ‘respect’ dalam ‘Guide to Buddhism A to Z’ (http://www.buddhisma2z.com/content.php?id=339. Rujukan pada 14 Jun 2019). Ringkasan saya dalam bahasa Melayu adalah seperti berikut berkaitan dengan istilah yang saya terjemahkan sebagai ‘hormat’:

Hormat (apaciti, cittīkāra atau gārava) ialah satu perasaan mengagumi terhadap kebaikan serta pencapaian seseorang dan menzahirkan perasaan itu menerusi lisan dan perbuatan.

Istilah ‘respect’ dalam bahasa Inggeris adalah daripada istilah Latin ‘re spectum’ yang bermakna lihat kembali atau lihat secara teliti. Setelah kita berfikir tentang orang yang pertama kali kita kenal dan mengambil masa untuk menimbang kembali sifat-sifatnya, maka barulah kita dapat menghormatinya dengan baik.

Gautama Buddha menyatakan bahawa kebolehan untuk berasa hormat adalah satu keberkatan yang besar. Perbezaan agama, harta orang lain, binatang serta sikap berdisiplin dan ketamuan (hospitality) adalah bagus untuk dihormati menurut perspektif agama Buddha.

Sebagai kesimpulan, kita wajib terus mengukuhkan usaha kemakrufan yang dilakukan oleh mereka yang berakhlak mulia. Walaupun dengan penuh kepayahan, kemakrufan akhirnya dapat menewaskan kemungkaran yang sengaja dilakukan oleh golongan yang jahat dalam masyarakat.

Profesor Datuk Dr Mohamed Hatta ShaharomPengerusi Yayasan Ikram Malaysia

Artikel ini telah diterbitkan oleh Sinar Harian (dalam talian) pada 18 Jun 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari terbuka pupuk hubungan, cetus kesedaran

Program anjuran bersama Jawatankuasa Pembangunan Umat IKRAM Kajang, Surau Asy-Syakirin dan Kawasan Rukun Tetangga Taman Tenaga ini turut mencetuskan kesedaran kepada para peserta mengenai kepentingan penjagaan kesihatan badan dan mulut.

“Antara aktiviti menarik yang diadakan ialah pemeriksaan kesihatan dan gigi, ceramah dan pameran kesihatan, kemanusiaan, aktiviti kanak-kanak, senaman dan 10,000 langkah serta cabutan bertuah,” ujar Nursyuhadah Alias, selaku urusetia program.

Sekitar 280 orang hadir termasuk ahli kariah, masyarakat setempat daripada pelbagai peringkat umur memeriahkan program tersebut dan turut menarik minat 53 orang peserta kanak-kanak untuk bersama-sama menyertai pelbagai aktiviti untuk mereka.

“Doktor gigi yang bertugas agak teruja dengan ramainya masyarakat yang terlibat untuk membuat pemeriksaan gigi, biasanya tidak begitu.” ujar Nur Syazwani Ab Wahid, urusetia media program.

Yang Dipertua IKRAM Kajang, Hj Mustapha Muda yang turut hadir mengharapkan program ini dapat meluaskan skop penglibatan institusi surau dan NGO dalam aktiviti kemasyarakatan serta menarik minat golongan remaja dan kanak-kanak terlibat dalam aktiviti bermanfaat dan mendekati surau.

Dalam ucapan penutup oleh Pengerusi Surau Asy-Syakirin, Hj Ahmad Hassan, beliau memaklumkan hasil semakan ringkas borang penilaian program yang telah dihantar bahawa ramai peserta mencadangkan program seperti itu dapat dianjurkan lagi.

“Tahniah kepada semua yang menjayakan,” tambahnya lagi.

Semoga program sebegini dapat memberikan manfaat sosial dan kesihatan dalam kalangan penduduk sekitar di samping mendekatkan masyarakat dengan pelbagai aktiviti masjid dan surau, insya-Allah.


Henti Budaya Beri Cenderahati – PM

SERI KEMBANGAN – Perdana Menteri, Dato’ Seri Anwar Ibrahim mengingatkan agar tidak memberikan cenderahati kepadanya.

“Saya ingin mengingatkan semua pihak agar tidak memberi sebarang cenderahati kepada saya dan budaya ini mesti dihentikan,” tegasnya ketika Majlis Ramah Mesra Reformis.

Pengerusi Pakatan Harapan (PH) itu berkata, walaupun beliau menghargainya, namun menganggap ia satu amalan yang bercanggah dengan prinsip pentadbirannya.

“Saya hargai niat baik saudara-saudari semua tetapi ini tidak bersesuaian dengan etika pengurusan dan pimpinan serta ia membebankan rakyat,” katanya pada satu hantaran di media sosial.

Pada majlis berasingan, Anwar menjelaskan bahawa beliau telah memberi arahan itu kerana ia membebankan dan juga menimbulkan kebimbangan etika.

Anwar berkongsi pengalamannya ketika pertama kali dilantik sebagai Menteri Belia dan Sukan pada tahun 1983 dan kemudiannya melawat Kelantan.

Di sana, dia telah disambut dengan cenderahati oleh seorang pegawai kementerian yang dikenalinya sejak zaman belajarnya di Universiti Malaya.

“Jadi saya kata, dari peruntukan mana? Dia kata bukan peruntukan kerajaan. Jadi? Dia kutip dari semua staf. Saya kata tak munasabah sebab gaji saya sepuluh kali ganda daripada staf kamu,” ujarnya.

Dalam pada itu, beliau sempat berseloroh bahawa dia akan menerima cenderahati berupa keledek dan pisang goreng.

“Tapi jangan banyak sangat. Nanti saya jual,” katanya.

Sebelumnya, Anwar berkata beliau akan menggunakan kenderaan sedia ada bagi urusan harian dan menolak daripada menggunakan kenderaan jenis Mercedes Benz S600 yang dibeli Jabatan Perdana Menteri (JPM).

Keputusan tersebut diambilnya kerana tidak mahu sebarang perbelanjaan baru dibuat ke atasnya.

Pada 27 November lalu, Anwar Ibrahim berkata, kerajaan tidak akan membeli kereta rasmi baharu untuk kegunaannya atau melakukan sebarang pengubahsuaian di pejabatnya.

“Ini kerana saya ingin mewujudkan budaya tidak membazirkan dana kerajaan,” jelasnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IMPAK: GeMS Rai Graduasi 81 Ibu Bapa

SHAH ALAM – Seramai 81 orang ibu bapa yang telah mengikuti program Generasi IMPAK Selangor (GeMS) diraikan dalam satu majlis graduasi pada Ahad di Dewan Bankuet, Dewan Jubli Perak, di sini.

Majlis Graduasi GeMS dirasmikan oleh Exco Perumahan & Kesejahteraan Bandar dan Pembangunan Usahawan Selangor, YB Puan Rodziah Ismail melibatkan peserta dari lima kawasan iaitu Seksyen 8, Seksyen 20 (Shah Alam), Taman Medan (Petaling Jaya), Ampang Jaya dan Bandar Baru Bangi.

GeMS adalah program kerajaan negeri Selangor dengan kerjasama Pertubuhan IKRAM Malaysia (IKRAM) yang mana sebanyak lapan modul IMPAK telah dijalankan bermula bulan Julai sehingga November 2022 secara fizikal.

Turut hadir dalam majlis ini Setiausaha Agung IKRAM, Hj Shahrul Aman Mohd Saari, Ketua Wanita IKRAM, Ustazah Sallawahiu Mohd Salleh, Yang Dipertua IKRAM Selangor, Prof Madya Dr Muhammad Azhar Zailani serta wakil Joint Management Body (JMB) dan persatuan penduduk kawasan terlibat.

IMPAK adalah singkatan kepada lbu bapa Memastikan Peningkatan Akademik Anak iaitu satu modul yang dilaksanakan oleh Pertubuhan IKRAM Malaysia (IKRAM) untuk ibu bapa B40 sejak tahun 2016 dan telah dijalankan di seluruh negara sehingga kini.

Program GeMS memberikan lebih tumpuan kepada ibu bapa untuk membantu pendidikan anak-anak di rumah melalui tiga langkah utama; membangunkan sikap yang positif dalam diri ibu bapa, membantu ibu bapa mewujudkan suasana pembelajaran yang kondusif di rumah dan membantu ibu bapa mempelajari kemahiran serta teknik pembelajaran.

Tahniah diucapkan kepada 81 orang Very Important Parent (VIP) yang telah berjaya mengikuti kesemua modul IMPAK dengan penuh komitmen sehingga layak bergraduasi dan lebih 80 orang anak-anak turut mendapat manfaat melalui kemahiran yang diperoleh oleh ibu bapa mereka daripada program GeMS ini.

Semoga ilmu yang ditimba akan diaplikasikan oleh para graduan dalam mengukuhkan lagi hubungan antara ibu bapa dan anak lantas menjadi asbab kecemerlangan akademik dan sahsiah anak pada masa akan datang.


Filem Mat Kilau Papar Naratif Sebenar Sejarah – Dr Hafidzi

Setelah menonton filem ‘Mat Kilau: Kebangkitan Pahlawan’, penganalisis sejarah, Prof. Madya Dr Hafidzi Mohd Noor secara peribadi memberikan rating yang tinggi kerana ia adalah satu filem yang banyak memaparkan pertarungan dan memberikan nilai yang tersendiri.

“Dari segi sejarah, apa yang dipaparkan itu hanyalah satu ‘snapshot’ (gambaran) pada satu perjuangan yang panjang, dan yang keduanya kita perlu lihat episod ini dalam perspektif yang lebih luas,” kata beliau yang juga pengasas Akademi Sejarah Dr Hafidzi.

Perspektif yang perlu dilihat ialah perspektif semenanjung Tanah Melayu sendiri, perspektif serantau, bahkan dari perspektif global.

“Ini yang kita nak paparkan. Di manakah nilai-nilai sejarahnya perjuangan Mat Kilau ini?”

Ujarnya, peristiwa kebangkitan ini berlaku di antara tahun 1888 sehingga 1895, iaitu dalam tempoh tujuh tahun dan kemunculan Mat Kilau secara aktifnya bermula pada 1892.

Seperti yang ditayangkan dalam filem, katanya, ketika itu hampir ketiga-tiga negeri Melayu yang dikatakan sebagai Negeri Melayu Bersekutu telah pun jatuh kepada British iaitu Negeri Sembilan, Perak dan Selangor.

“Yang mana negeri-negeri ini jatuh sangat awal, sekitar 1874 atau 1875. Perjuangan yang tercetus di Pahang ini juga bermula pada tahun 1874 tetapi British menghadapi kesukaran untuk mendapatkan persetujuan Bendahara Wan Ahmad ketika itu.”

Menurut Dr Hafidzi, Pahang ketika itu belum ada Sultan, kerana negeri itu boleh dikatakan secara prinsipnya masih berada di bawah pemerintahan negeri Johor, Sultan Johor.

“Jadi dengan pendekatan-pendekatan yang licik, akhirnya British berjaya memujuk Sultan Ahmad untuk menerima Residen British pada tahun 1888,” ujarnya sambil menambah bahawa pada waktu itu, Bendahara Wan Ahmad sudah pun diiktiraf sebagai Sultan Pahang.

Sambung beliau, ketika itulah Datuk Bahaman bangkit, seorang pembesar yang tidak bersetuju dengan campur tangan British, kerana seperti yang dipaparkan dalam filem Mat Kilau, British mengenakan cukai bahkan akan menangkap orang-orang Melayu yang mengutip hasil-hasil hutan.

“Tetapi ini satu aspek yang saya rasa filem ini berjaya paparkan, sebab dalam naratif sejarah, yang diketengahkan itu mengutip hasil-hasil hutan, cukai dan sebagainya. Tetapi kalau kita tengok, aktiviti yang paling penting yang hendak dibangunkan oleh British ialah melombong emas,” ulasnya.

Katanya lagi, perlu difahami bahawa Kelantan, Terengganu dan Pahang adalah tiga negeri yang kaya dengan emas. Negeri Pantai Barat seperti Perak, Selangor  kaya dengan bijih timah, tetapi Pantai Timur, nilainya adalah pada emas.

“Filem ini berjaya paparkan aspek itu yang jarang diperkatakan dalam naratif-naratif sejarah yang ada.”

Tegas Dr Hafidzi, perjuangan Mat Kilau ni adalah sesuatu yang kita semua patut banggakan.

Walaupun begitu, jelasnya, tiga serangkai pahlawan iaitu Datuk Bahaman, Mat Kilau dan ayahnya Imam Rasu atau Tok Gajah telah dicop sebagai penderhaka kerana enggan tunduk kepada British.

“Ini aspek yang penonton perlu lihat, bukan saja menikmati pertarungan dan sebagainya.”

Bagi beliau, Syamsul Yusof berjaya memaparkan ‘salient point’ (poin penting) daripada perjuangan ini.

“Kta kena faham aspek geopolitik juga. Dan kalau kita lihat dari perspektif serantau, kita lihat bagaimana British dan Belanda sebenarnya menyusun strategi bersama.”

Ini kerana, tambahnya, perjuangan orang Melayu menentang British ini bermula pada tahun 1874 kerana Perjanjian Pangkor, tetapi pada masa yang sama, perjanjian itu dicetuskan oleh Sumatera Traktat ataupun Perjanjian Sumatera pada 1871 antara British dan Belanda.

“Yang mana British dan Belanda telah membuat satu resolusi bahawa Sumatera ni menjadi ‘circle of conquest’ bagi Belanda dan Tanah Melayu menjadi ‘circle of conquest’ bagi British. Selepas itu kita tengok Belanda menggempur Acheh 1873, Perjanjian Pangkor 1874.”

Beliau mengingatkan kepada semua penonton, perhitungannya tidak berlaku di Pulau Pangkor, tetapi diputuskan di medan-medan seperti di Pasir Salak (Perak), Semantan (Pahang), Bukit Putus, Ampangan (Negeri Sembilan).

“Jadi, naratif ni yang kita kena ketengahkan, sebab saya percaya ramai daripada generasi hari ini bahkan yang sebelumnya selalu diketengahkan tentang Perjanjian Pangkor, seolah-olah itulah yang menjadi titik tolak kepada penjajahan British di Tanah Melayu, sedangkan ia disambut dengan darah, keringat dan air mata.”

Dr Hafidzi mengucapkan tahniah kepada pengarah filem, Syamsul Yusof dan juga penerbit, Abdul Rahman Dali kerana berjaya ketengahkan satu naratif yang sebenar yang baginya lebih mirip kepada apa yang berlaku.

“Walaupun banyak fiksyen di situ, tetapi memang berlaku pertarungan, dan pertarungan itulah yang tidak diketengahkan dalam naratif sejarah kita.”

“Kita akan terus mendukung karya-karya yang boleh mengangkat jati diri umat ini supaya kita tidak terus tenggelam dengan naratif sejarah yang palsu dan lesu,” ujar beliau menamatkan ulasannya.

Baca ulasan filem Mat Kilau seterusnya di sini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dai ‘goreng’?

Pelbagai polemik dan isu-isu baru yang timbul seiring dengan peredaran zaman yang menuntut para ‘doktor umat’ ini untuk bijak merealisasikan permasalahan ummah.

Malang sekali apabila ada dai yang tidak cukup persiapan ilmunya memaksa diri dengan berani mengeluarkan pandangan atau fatwa-fatwa mereka. Natijahnya, terjadi kemalangan ilmu lantaran terburu-buru dalam memberi pandangan atau fatwa. Inilah antara krisis keilmuan sepanjang zaman para dai yang membawa kepada jenayah ilmu yang kronik.

Apabila seseorang dai yang membicarakan perihal Islam gagal untuk mengaitkan pandangan atau fatwanya itu dengan ilmu, maka mereka telah tenggelam dalam dosa dan pendustaan. Mereka lupa untuk menghitung bicara atau pandangan mereka itu samada membawa kepada keredaan Allah ataupun kemurkaan-Nya.

Dalam salah satu hadis marfu’ yang diriwayatkan oleh Abu Hurairah RA dijelaskan bahawa:

“Barang siapa yang diberi fatwa tanpa ilmu, maka dosanya akan ditanggung oleh orang yang memberi fatwa.” (HR Abu Daud)

Begitu juga pesanan oleh Ibnu Taimiyah dalam Majmu’ al-Fatawa, beliau berkata:

“Barang siapa yang berbicara tentang hal ehwal agama tanpa ilmu, maka dia dikira berdusta sekalipun dia tidak berniat untuk berdusta.”

Keikhlasan dan kemuliaan diri para dai dapat dilihat apabila mereka mempunyai sifat tawaduk dengan ilmu. Mereka ini membataskan diri daripada berkata-kata pada perkara yang mereka tiada pengetahuan tentangnya. Malah, mereka juga tidak malu untuk mengatakan “Aku tidak tahu” mengenai sesuatu urusan yang tidak diketahuinya.

Ramai para salafussoleh telah ditanya tentang banyak masalah lalu mereka menjawab bagi sebahagian lain dengan apa yang mereka ketahui. Kata Abdullah bin Mas’ud RA dalam sebuah hadis:

“Orang yang mengetahui sesuatu hendaklah mengatakan apa yang diketahuinya, tetapi yang tidak mengetahui hendaklah berkata, “Wallahu a’lam” (Dan Allah yang lebih mengetahui). Ini kerana salah satu aspek daripada ilmu adalah mengatakan, “Aku tidak tahu”, jika kamu tidak mengetahui sesuatu secara pasti.” (HR Bukhari)

Mereka-reka sesuatu yang tidak diketahui adalah musuh agama ini. Islam meraikan pelbagai pandangan ilmiah yang disertakan hujah dan dalil, tetapi menolak apa jua rekaan atau tokok tambah dalam agama. Ini sesuai dengan firman Allah SWT yang dituju kepada Nabi-Nya yang bermaksud:

“Katakanlah (Wahai Muhammmad): “Aku tidak meminta upah sedikit pun kepadamu atas dakwahku dan bukanlah aku termasuk daripada orang yang mereka-reka.” (Surah Saad : 86)

Para dai perlu rajin dan proaktif dalam melakukan kajian, rujukan mendalam dan pembacaan ilmiah yang meluas dalam pelbagai bidang. Namun, sekiranya sesuatu bidang itu kita tiada pengetahuan tentangnya, rujuklah pada yang lebih pakar.

Tidak perlu tergesa-gesa dan semberono dalam mengeluarkan pandangan. Apabila kita ‘menggoreng’ sesuatu perkara yang kita tidak ketahui tentangnya, maka ia hanya akan menjadi bahan ketawa dan membunuh karakter dai itu sendiri.

Tambahan pula, apabila ianya sudah sebati dengan diri dalam menyampaikan pendapat atau fatwa, akan timbullah pandangan yang pelik-pelik, cerita yang tidak masuk akal, riwayat dongeng dan pelbagai lagi kisah ‘kartun’ semata-mata untuk memikat para audiens.

Para dai perlu jujur dan amanah dalam menyampaikan ilmu. Setiap yang disampaikan atau diperkatakan perlu mengikuti disiplin ilmu dan tidak terburu-buru memperkatakan sesuatu sebelum memastikan kesahihannya.

Para mad’u (orang yang didakwah) hari ini lebih kritis dalam beragama. Mereka sentiasa menyemak dan mengkaji apa jua maklumat, dalil atau hujah yang diberikan oleh para dai atau agamawan.

Justeru, tindakan seseorang dai mengaku sesuatu yang tidak diketahuinya, tidaklah menjatuhkan kredibiliti dan kemuliaannya, malah menunjukkan keikhlasan dan sikap amanah pada ilmu yang dimiliki.

Ibnu Qayyim ada memetik kata-kata Ibnu Sirin dalam kitabnya yang masyhur, I’lamul Muwaqqi’in:

“Kematian seseorang dalam kebodohan dianggap lebih baik daripada mengatakan sesuatu yang tidak dia ketahui.”

Oleh itu, menjadi tanggungjawab para dai agar berterusan mempertingkatkan piawaian ilmu agar dalam bidang yang dimiliki. Tidak sekadar itu, mereka juga perlu ikhlas dan mengakui kekurangan diri serta tidak malu bertanya kepada yang lebih berilmu, agar nilai agama ini tidak menjadi fitnah dan memberi gambaran buruk kepada penganut agama lain.

Khyrul Hycal HadiPelajar Pascasiswazah Universiti Malaysia Sabah (UMS)Aktivis IKRAM Muda Sabah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Vaksin dan imunisasi: Usaha sebelum tawakal – IKRAM Health

Menegaskan bahawa perbuatan tawakal tanpa usaha adalah salah di sisi syariat Islam, beliau menyeru ibu bapa serta masyarakat untuk membuka mata menyedari kepentingan berusaha sebelum bertawakal melalui vaksin dan imunisasi ini.

“Benar, kematian itu berlaku di tangan Allah. Tetapi sebagai seorang Muslim, kita harus berusaha sebelum menyerahkan segalanya kepada Allah,” tegasnya dalam satu kenyataan media hari ini.

Beliau meluahkan simpati terhadap keluarga mangsa pesakit difteria di Melaka yang meninggal dunia pada 18 Jun lalu dan seorang mangsa yang disyaki menghidap sakit difteria yang meninggal dunia di Kedah semalam di mana kedua-duanya disahkan tidak menerima imunisasi yang lengkap dan meninggal akibat komplikasi jangkitan.

Beliau turut melahirkan kebimbangan kerana masih ada ibu bapa yang menolak kepentingan vaksin atas alasan yang tidak kukuh dan juga risiko penularan penyakit berleluasa sehingga memberi kesan kepada orang ramai.

“Perlu disedari, dengan memberikan vaksin kepada anak-anak kita itu bermakna kita sedang melindungi imuniti kesihatan seluruh rakyat Malaysia khususnya,” jelasnya lagi.

Tambah Dr. Oteh, Islam sendiri sangat memandang tinggi nyawa seorang individu Muslim sehingga nyawa seorang individu diibaratkan sebuah umat. Beliau memetik surah al-Maidah ayat 32 yang bermaksud:

“…barangsiapa yang membunuh seorang manusia, bukan kerana orang itu (membunuh) orang lain , atau bukan kerana membuat kerosakan di muka bumi, maka seakan-akan dia telah membunuh manusia seluruhnya, dan barangsiapa yang memelihara kehidupan seorang manusia, maka seolah-olah dia telah memelihara kehidupan manusia semuanya.”

Beliau juga bimbang bahawa sikap ‘arrogance’ dan ‘ignorance’ (keangkuhan dan kejahilan) oleh sesetengah masyarakat inilah yang mampu membunuh lebih ramai lagi nyawa yang tidak bersalah.

“Sikap kesombongan inilah yang perlu diubati terlebih dahulu,” ujar beliau.

Berkaitan vaksin dan imunisasi, IKRAM Health turut menyeru masyarakat untuk menjalankan tiga langkah berikut:

a) Membawa kanak-kanak yang belum diimunisasi untuk segera divaksinkan.

b) Segera ke klinik atau hospital berdekatan jika ada tanda dihinggapi kuman difteria (demam, sakit tekak, suara serak, bengkak kalenjar dan susah menelan).

c) Menasihati tetangga dan keluarga yang masih bersikap ‘arrogance’ dan ‘ignorance’ untuk mengimunisasi anak mereka.


Platform alternatif PdPR untuk guru

Tidak ada satu pun yang tak bagus, tidak ada satu pun yang salah. Sebab saya yakin, kita sebagai guru, kita sendiri tahu situasi anak murid dan kita tahu macam mana nak uruskan mereka.

Dekat sini, saya nak bagi satu lagi alternatif sesi PdPR secara dalam talian. Ini bukan yang terbaik, tetapi sebagai satu lagi pilihan kepada pilihan yang sedia ada.

Live di Facebook atau YouTube guna Streamyard

1. Kita tidak perlu rekod dan upload (muat naik) sebab video yang kita pancarkan ke YouTube atau Facebook sudah dirakam secara automatik. Paling best, video itu akan terus kekal di medium tersebut selagi mana kita tidak memadamnya.

2. Anak-anak yang tidak cukup gajet, terpaksa berkongsi gajet dan sebagainya, boleh memilih masa mereka sendiri untuk belajar kerana video yang dipancarkan di dua medium itu tidak hilang. Kalau petang abang belajar guna telefon, malam adik pula guna. Tonton di mana? Sama ada Facebook cikgu atau Channel YouTube.

3. Penggunaan data yang rendah. Yalah, datanya sama macam kita tonton YouTube dan Facebook. Sekarang siap ada pakej tonton YouTube Unlimited lagi.

4. Kalau cikgu ada tiga kelas untuk subjek dan aras yang sama, cikgu-cikgu boleh buat satu video live (siaran langsung) saja untuk kelas pertama. Kelas kedua dan ketiga, cikgu hanya kongsi link (video kelas pertama).

5. Hubungan dua hala. Walaupun pelajar tidak boleh bercakap tetapi mereka boleh bertanya pada ruangan komen.

Cikgu-cikgu, sekali lagi saya maklumkan, ini bukanlah cara yang terbaik. Bagi cikgu, mungkin cara A yang terbaik, ada juga yang kata cara B terbaik. Cuma di sini saya nak bagi satu lagi alternatif, kalau-kalau ada yang nak cuba.

Pengendaliannya juga mudah dan percuma. Mula-mula memang susah. Lepas guna dua tiga kali, insya-Allah kita akan mahir. Ada rakan yang belajar (Streamyard) petang, malam dia dah buat live, mudah sangat.

Saya kongsikan di sini tutorial untuk belajar Streamyard dari A hingga Z, lengkap insya-Allah. Cuba-cubalah tonton.

Insya-Allah dalam tempoh 20 minit, cikgu-cikgu akan nampak idea bagaimana nak live di YouTube atau Facebook menggunakan Streamyard. Tonton di sini: https://youtu.be/tF7dJo3Sz4I

Terima kasih rakan-rakan yang sudi untuk mencuba Streamyard. Ya benar, live menggunakan Streamyard dan disiarkan di Facebook atau YouTube percuma sahaja, tidak ada had penonton.

Ada yang mesej, bagaimana cara untuk nak dapatkan link live kemudian disebarkan pula kepada pelajar melalui grup WhatsApp ataupun Telegram?

Nah, saya tunjukkan cara bagaimana untuk jadualkan live kita agar pelajar rasa teruja. Semoga bermanfaat. Tonton di sini: https://youtu.be/3vLIlDMuz6A

Cikgu Abdul Muiez Mohammad Ruslee, seorang guru bimbingan dan kaunseling di SMK Sungai Besar, penulis dan influencer.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan Hina Agama, Hormati Perlembagaan

Alhamdulillah. Kita sangat bersyukur kerana diberi petunjuk dan hidayah oleh Allah untuk menikmati anugerah Islam sebagai cara hidup kita.

Nikmat ini hanya boleh dirasai oleh mereka yang telah merasainya. Sepertimana nikmat kenyang hanya boleh dirasai oleh mereka yang telah merasai makanan.

Jiwa kita merdeka. Hidup kita bebas daripada segala ikatan melainkan satu. Itulah ikatan agama yang memandu cara kita berfikir, bertindak dan bergaul dengan orang lain.

Ikatan inilah yang menyelamatkan kita daripada terkapai-kapai sehingga membahayakan diri, ibarat layang-layang yang putus talinya.

Maka semestinya kita berasa sedih dan marah jika ada pihak yang mempersendakan anugerah Allah buat kita ini.

Kita mengutuk sebarang tindakan provokasi atau menghina agama Islam. Kita juga mengutuk sebarang tindakan provokasi atau menghina terhadap mana-mana agama atau kaum di negara ini, tidak kira jika ia datang daripada umat Islam sendiri atau penganut agama lain.

Namun, kita seharusnya tidak mengambil sebarang tindakan di luar batasan undang-undang. Sebaliknya, kita serahkan kepada pihak berkuasa untuk menjalankan siasatan berdasarkan lunas undang-undang negara.

Kita menyeru pihak berkuasa untuk mengambil tindakan yang adil dan tegas buat pencetus provokasi agama dan perkauman. Kita doakan juga semoga pihak berkuasa diberi hikmah dan kebijaksanaan dalam menegakkan kebenaran dan kesaksamaan.

Rentetan daripada beberapa insiden mutakhir ini, marilah kita bersama sebagai rakyat Malaysia, berusaha mengekalkan perpaduan dalam kalangan masyarakat majmuk di negara ini.

Kita seharusnya saling menghormati, bertolak ansur dan menjaga sensitiviti agama dan kaum. Ini amatlah penting, agar kita dapat melahirkan masyarakat yang progresif, maju dan makmur.

Hubungan etnik dan penganut agama yang harmoni adalah ciri negara yang kita telah bina semenjak kemerdekaan negara ini, dan perlulah terus dipupuk. Ciri ini juga adalah sebahagian daripada ciri-ciri Negara Rahmah yang didukung oleh IKRAM.

Semoga Allah memberi petunjuk kepada kita semua.

Hj Badlishah Sham Baharin
Presiden
Pertubuhan IKRAM Malaysia


Jangan selektif banteras rasuah

Sarjana ulung negara, Syed Hussein Alatas dalam bukunya yang berjudul ‘Rasuah: Sifat, Sebab dan Fungsi’ menyebut bahawa apabila seseorang yang berjawatan tinggi seperti Perdana Menteri, Presiden atau ketua polis melakukan rasuah, lama kelamaan mereka tidak akan lagi menunjukkan minat terhadap pekerjaan hakikinya, iaitu berkhidmat kepada orang awam atau rakyat.

Persoalan rasuah bukan sahaja dibincangkan dalam pentadbiran negara secara serius tetapi juga melalui filem dan karya-karya sastera.

Sebagai contoh, filem ‘Tiga Abdul,’ arahan Allahyarham P. Ramlee pada tahun 1960-an jelas memperlihatkan bagaimana rasuah menular dalam masyarakat pada zaman itu.

Begitu juga dengan beberapa karya sastera dulunya yang banyak menulis secara tajam mengenai kritikan terhadap masalah jenayah rasuah dalam kalangan masyarakat tempatan pada ketika itu.

Realitinya, kita berdepan dengan satu krisis yang berterusan, krisis yang saling tidak tumpah seperti pandemik yang berpanjangan iaitu rasuah. Penyelewengan, penyalahgunaan kuasa, budaya makan suap ini semakin menjadi-jadi terutamanya dalam kalangan para penjawat awam.

Sepertimana penyakit berjangkit yang parah, maka begitu jugalah kita melihat realiti rasuah di negara Malaysia hari ini yang kelihatan seperti penyakit berjangkit yang semakin membarah.

Masalah rasuah sentiasa berlaku dalam masyarakat. Ironinya, rasuah dalam kalangan masyarakat sudah menjadi seperti ‘nilai dan budaya masyarakat’ yang sangat sebati dengan diri mereka.

Umpama menyedari bahawa masalah rasuah adalah krisis yang berlaku tidak berkesudahan, maka mengertilah kita mengapa masalah ini telah menjadi antara salah satu keprihatinan utama Syed Hussein Alatas, sehinggakan perbincangan sekitar jenayah rasuah dan korupsi ini telah mula difikirkan oleh beliau sejak berdekad-dekad lamanya.

Hal ini dapat dilihat apabila Syed Hussein Alatas sangat sinonim dengan perbincangan mengenai rasuah sehingga menghasilkan tulisan pertamanya mengenai rasuah yang berjudul The Sociology of Corruption (1968), seterusnya buku-buku beliau yang selanjutnya seperti Corruption: Its Nature, Causes and Functions (1990) dan Corruption and the Destiny of Asia (1999).

Beliau banyak mengulas secara terperinci berkenaan sosiologi rasuah serta kesannya ke atas masyarakat membangun. Maka ini membawa kita untuk berfikir, mengapakah gejala rasuah ini semakin meningkat dalam kalangan masyarakat Malaysia, yakni dalam konteks masyarakat yang sedang membangun?

Indeks Persepsi Rasuah (CPI) telah merekodkan bahawa kedudukan Malaysia semakin jatuh, yang menjadi salah satu indikator bahawa berlakunya peningkatan jenayah rasuah dalam negara.

Terdapat beberapa faktor yang dikatakan menyumbang kepada penurunan anak tangga tersebut, dan antara yang dinyatakan adalah kegagalan pembentangan Rang Undang-undang (RUU) Pembiayaan Politik serta beberapa pendakwaan rasuah yang digugurkan.

Justeru persoalannya, adakah wajar isu jenayah besar seperti rasuah ini digugurkan kes-kes tersebut daripada dibicarakan? Sudah tentu tidak, kerana jika dibiarkan masalah ini begitu sahaja, maka menjadilah budaya rasuah tersebut menyerap ke dalam masyarakat dan buruk padahnya.

Ibarat ‘melempar batu menyembunyikan tangan,’ budaya makan suap ini sekiranya tidak dirawat atau segera diatasi, mungkin pada masa yang akan datang kita akan menyaksikan sendiri bagaimana krisis ini menjadi semakin serius.

Menghapuskan rasuah, meminimakan gejala rasuah serta membanteras budaya makan suap secara haram ini harus dilakukan secara kolektif antara pihak berkuasa dan juga entiti masyarakat yang berperanan sebagai semak imbang.

Di samping meyakini gerak kerja Suruhanjaya Pencegahan Rasuah Malaysia (SPRM) dalam usaha mengatasi krisis ini, maka badan-badan bukan kerajaan (NGO) juga wajar menjadi ‘pendesak’ yang mendidik masyarakat agar tidak menjadi sebahagian daripada golongan yang memberi-menerima makan suap ini.

Masalah yang serius harus diatasi secara serius juga. Lihat sahaja bagaimana Rodrigo Duterte, Presiden Filipina yang mengambil pendekatan menghapuskan rasuah dengan memberi kebenaran agar mana-mana pegawai kerajaan yang meminta habuan untuk ditembak oleh rakyatnya sendiri.

Duterte menjelaskan bahawa tindakan membanteras jenayah rasuah yang semakin mencengkam di negaranya harus dilakukan secara tegas. Masalah rasuah dikatakan setua sejarah manusia. Buktinya di negara China, Dinasti Qing pada tahun 220 sebelum Masihi memahami konsep rasuah dan mengenakan hukuman berat ke atas mereka yang terbabit.

Justeru, kita harus jelas mengerti bahawa masalah yang serius dan parah harus diatasi dengan tindakan yang sewajarnya dan janganlah sekadar seperti melepaskan batuk di tangga.

Tidak pernah rasuah difahami sekadar dari konteks kesannya kepada individu sahaja, malahan ia turut merangkumi kesan kepada masyarakat, negara dan bangsa. Tindakan tidak bermoral ini bukan sekadar tabiat yang dikeji oleh masyarakat, malahan ia juga dilarang keras oleh agama.

Dalam sudut kesannya kepada masyarakat dan negara, rasuah turut difahami berupaya menjadi penghalang kepada mobiliti sosial dan pertumbuhan ekonomi negara.

Malahan, rasuah turut menjadi faktor penyumbang kepada hilangnya minat pelaburan asing, di samping menidakkan rakyat daripada mendapat perkhidmatan serta mendorong kepada berlakunya ketidakstabilan politik.

Sultan Nazrin Shah pernah bertitah secara tegas bahawa rasuah adalah perbuatan pecah amanah. Sekiranya tidak ada kesungguhan yang tuntas untuk membanteras rasuah, maka ia akan tumbuh melebar – subur membesar, lalu diterima sebagai norma dan akhirnya meresap menjadi budaya hingga memusnahkan sesebuah negara bangsa.

Tindakan pertama untuk mengatasi masalah rasuah ini adalah dengan menerapkan semula jati diri dan integriti seseorang, kerana hanya dengan integriti yang dipasak teguh dan prinsip akhlak yang kuat, maka seseorang individu itu akan lebih berwaspada agar tidak terjebak ke dalam kancah rasuah dan skandal korupsi ini.

Laporan statistik jenayah Malaysia memaparkan bahawa terdapat enam statistik jenayah terpilih iaitu jenayah indeks, dadah, jenayah maritim, pemulihan dan salah satu daripadanya juga adalah jenayah rasuah.

Ini sekali lagi jelas menunjukkan antara indikator lainnya, masalah rasuah di negara Malaysia bukan sahaja semakin meluas dan meningkat, malahan juga sangat membimbangkan.

Tanpa disedari, barangkali sifat-sifat yang berasaskan nepotisme, kapitalisme dan sebagainya juga terbit muncul daripada rasuah, yang bermula daripada makan suap kecil-kecilan kepada pencurian harta negara besar-besaran.

Kesimpulannya, usaha menangani rasuah wajib memberi penekanan kepada dua aspek utama: pertama, langkah yang tegas dan tidak bersifat selektif dan kedua, langkah preventif dengan mengukuhkan integriti para penjawat awam mahupun kakitangan swasta secara akar umbi.

Islam sangat menganjurkan insan untuk mengamalkan sifat kesederhanaan, menjauhkan diri daripada sifat bermegah dan bermewah, tidak bersifat tamak haloba, gilakan kuasa mahupun wang ringgit.

Tuntasnya, peranan mengatasi jenayah rasuah yang semakin membarah ini tidak tergalas hanya di bahu mereka yang memiliki kuasa, malahan juga tergantung di beban bahu setiap daripada kita untuk turut serta berperanan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelihara Kesihatan Mental Kita

Komponen kesihatan mental dalam kehidupan sesorang individu sangatlah penting. Jika kesihatan mental terjejas, ia juga boleh menyebabkan gejala fizikal lainnya kerana ia saling berhubung kait.

Oleh yang demikian, adalah sangat perlu untuk kita mengetahui bagaimana cara terbaik untuk memelihara kesihatan mental.

Ketua Pengarah Kesihatan, Tan Sri Dr Noor Hisham Abdullah dalam sidang media COVID-19 pada Mei lalu berkata, pada ketika ini masalah emosi dikenal pasti menjadi isu utama kesihatan mental rakyat apalagi sejak negara melaksanakan Perintah Kawalan Pergerakan (PKP).

Sebanyak 8,380 panggilan telefon yang diterima pihaknya dan sebanyak 46.8 peratus berdepan masalah kesihatan mental. Selain tekanan perasaan, mereka berasa bimbang dan marah disebabkan pelbagai faktor sosial seperti masalah pendapatan dan kewangan serta perselisihan dengan keluarga dan kebimbangan berkenaan wabak COVID-19 pula menyumbang sebanyak 20 peratus.

Manakala aspek keperluan asas menyumbang sebanyak 6.9 peratus, sementara masalah keganasan rumah tangga dan perhubungan pula 6 peratus. Seterusnya masalah psikiatri iaitu kemurungan dan keresahan menyumbang 2.4 peratus, manakala penderaan kanak-kanak pula 0.2 peratus.

Tahukah kita Hari Kesihatan Mental Sedunia telah disambut pada 10 Oktober setiap tahun sejak tahun 1992?

Ia telah diperkenalkan oleh World Federation of Mental Health (WFMH) dengan tema yang berbeza setiap tahun dan tahun ini bertemakan ‘Kesihatan Mental Milik Semua, Bersama Cegah Bunuh Diri’.

Pertubuhan Kesihatan Sedunia (WHO) menaktifkan bahawa kesihatan adalah satu keadaan merangkumi kesihatan secara fizikal, mental, sosial dan tidak hanya ketiadaan penyakit.

Menurut Setiausaha Persatuan Psikiatri Malaysia (MPA) Dr Firdaus Abdul Ghani, untuk memahami tentang masalah kesihatan mental, kita perlu memahami konsep kesihatan mental terlebih dahulu.

“Terdapat perbezaan yang besar antara kesihatan mental dan penyakit mental. Oleh itu, kita tidak seharusnya menggunakan istilah ini secara tukar ganti.”

Seseorang individu yang normal mungkin tidak mempunyai kesihatan mental yang baik pada setiap masa, tetapi masih lagi berupaya untuk melakukan aktiviti seharian seperti biasa.

Berlainan pula dengan mereka yang mempunyai penyakit mental yang mana fungsi sehariannya akan terjejas. Secara umumnya, kesihatan mental menggambarkan tahap kesejahteraan pemikiran dan emosi seseorang individu.

Dengan bahasa mudahnya, kesihatan mental adalah keadaan kesejahteraan emosi, psikologi dan sosial yang mempengaruhi perasaan, interaksi dan penyesuaian seseorang dengan kehidupan dan kejadiannya. Ini juga menentukan bagaimana seseorang menangani tekanan dan bagaimana membuat keputusan.

Manakala penyakit mental adalah gangguan yang mempengaruhi cara berfikir, ‘mood’ dan tingkah laku seseorang. Ia disebabkan oleh beberapa faktor seperti genetik dan peristiwa kehidupan yang dilalui seseorang seperti pendedahan kepada tekanan, penderaan verbal atau fizikal, atau gangguan.

Menurut WHO lagi, lebih 800,000 individu membunuh diri setiap tahun atau kira-kira satu nyawa setiap 40 saat dan ia menjadi punca utama kematian dalam kalangan mereka yang berusia antara 15 hingga 29 tahun.

Ia adalah sesuatu yang amat membimbangkan kerana dahulunya ramai beranggapan bahawa hanya orang dewasa yang menunjukkan kecenderungan untuk membunuh diri tetapi hakikatnya pada masa kini, kian ramai kanak-kanak dan remaja yang berisiko disebabkan oleh keganasan, penderaan seksual dan buli.

Ini termasuklah kes yang melibatkan buli secara dalam talian (cyberbully) di media sosial yang kian berleluasa.

Menurut Dr Firdaus, kejadian bunuh diri adalah suatu perkara yang boleh dicegah. Mereka yang berisiko boleh dikenal pasti serta diberikan intervensi awal.

Antara yang berisiko adalah mereka yang mempunyai kemurungan, penyakit fizikal yang kronik, mengambil alkohol, tiada sokongan sosial serta tekanan hidup yang berlarutan.

Kesihatan mental juga merujuk kepada cara kita berfikir, merasa, bertindak, mendepani masalah dan mengatasinya, dan cara kita berinteraksi dengan orang lain.

Justeru, menurut portal http://www.myhealth.gov.my/, terdapat langkah-langkah mencapai kesihatan mental yang baik antaranya dengan mengamalkan cara hidup sihat, seperti memakan makanan seimbang, mengekalkan berat ideal, meluangkan masa untuk rehat dan riadah, dan cukup tidur serta rehat.

Berpandukan Kenyataan (Be Realistic) pula, seseorang itu perlu mengenali kekuatan dan kelemahan diri sendiri, mensasarkan matlamat yang boleh dicapai dan berusaha menerima apa yang kita tidak boleh ubah.

Tidak dapat dinafikan, seseorang itu perlu berfikir dengan positif iaitu mengamalkan bercakap positif pada diri sendiri seperti “saya akan, saya boleh, saya akan cuba, saya juara, saya disayangi, saya menarik” dan lain-lain.

Seseorang itu juga perlu membuat keputusan secara bijak dengan mengetahui fakta-fakta yang berkaitan, selain membuat pertimbangan antara kebaikan dan keburukan, dan sesekali libatkan orang lain dalam membuat keputusan.

Seseorang itu boleh berpura-pura untuk tidak berasa apa-apa namun setiap orang itu tetap ada perasaan. Terdapat beberapa perasaan yang kuat kita alami sesekali dalam hidup iaitu keseorangan, disayangi, ketakutan, kesedihan, tiada upaya dan malu.

Tidak menjadi kesalahan jika seseorang itu meluahkan perasaannya sesuai dengan tempat dan keadaan kerana dengan memendam perasaan jauh di dalam hati, ia akan lebih mengganggu perasaan.

Setiap kita perlu belajar menangani kritikan dengan baik dan mengambil keputusan sama ada perlakuan itu yang dipilih untuk diubah. Kita juga perlu belajar menjadi diri sendiri dan membuang keinginan supaya semua orang menyukai diri kita tetapi kita berusaha untuk menyukai diri sendiri.

Sesekali kita perlu mengatakan “TIDAK”. Seakan berkata “TIDAK” itu memberi hadiah kepada diri sendiri yang mana ia memberi masa, hak, ruang peribadi dan menghormati diri sendiri.

Untuk membina keluarga bahagia, kita perlu menerapkan nilai-nilai kemesraan, kasih sayang dan berbudi bahasa kepada ahli keluarga, selain sentiasa memberi mereka sokongan sewaktu diperlukan, meluangkan sedikit masa untuk berbual, bermain dan bersantai bersama keluarga.

Kita perlu menjadikan rumah sebagai tempat yang aman dan menyeronokkan untuk kembali setelah penat seharian bekerja.

Seseorang itu perlu mencurahkan masalahnya bagi mendapatkan bantuan daripada profesional jika ia diperlukan dan jangan simpan semua masalah serta kebimbangan yang hadir.

Nilai-nilai keagamaan dan moral yang baik perlu diterapkan sentiasa agar segala yang dihadapi dapat ditangani dengan sebaik dan serasional yang mungkin.

Oleh yang demikian, kesihatan mental adalah satu matlamat tertinggi Islam kerana ia berperanan dalam mereformasi individu dan melayakkannya untuk melayani masyarakat dalam sesuatu kepentingan umum.

Dengan kata lain, ia bertujuan membebaskan seseorang itu daripada segala sesuatu yang dapat menjadikannya individu yang negatif atau tidak berguna.

Menurut profesor psikologi di Universiti Alexandria, Dr Abdulrahman al-Essawi, kesihatan mental yang baik adalah antara nikmat yang Allah kurniakan kepada hamba-hamba-Nya.

Kesihatan mental bukan hanya bebas daripada penyakit atau gangguan tetapi selain itu, ia adalah keadaan fikiran yang positif yang mana individu itu dapat menjalankan tugas, peranan dan sesuatu yang dirancang dengan sebaik-baiknya.

Menurutnya lagi, tidak dinafikan juga bahawa keinginan dan kekurangan adalah antara faktor-faktor yang menyumbang kepada munculnya gangguan psikologi dan mental.

Justeru, Islam berusaha memupuk jiwa dan menyingkirkan penyakit kejahatan, dorongan nafsu dan dengan demikian menjadikannya sihat, kuat dan mampu melakukan tindakan positif serta reformasi masyarakat sebagai persiapan untuk umat Islam yang baik.

Semua klinik kesihatan di seluruh Malaysia menyediakan perkhidmatan saringan untuk kesihatan mental dan penyakit mental menggunakan soal selidik tertentu.

Mana-mana individu yang berhasrat melakukan penilaian kesihatan mental boleh berbuat demikian bagi mendapatkan pengesanan awal situasi diri atau terus berhubung dengan Malaysian Mental Health Association (MMHA) dan Malaysian Psychiatric Association (MPA).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


UAE pilih empat setengah hari bekerja seminggu

Emiriah Arab Bersatu (UAE) mengurangkan minggu bekerja rasminya kepada empat setengah hari dan mengalihkan hujung minggunya kepada Sabtu dan Ahad dalam anjakan besar yang bertujuan untuk meningkatkan daya saing.

UAE telah mengumumkan negara itu akan beralih kepada empat setengah hari minggu bekerja dengan Sabtu dan Ahad sebagai hujung minggu mulai awal tahun depan.

‘Minggu bekerja kebangsaan’ akan dilaksanakan bagi sektor awam mulai 1 Januari dan ia mengatasi norma serantau yang cuti sehari penuh pada hari Jumaat bagi memudahkan umat Islam menunaikan solat Jumaat, kata pekeliling kerajaan pada Selasa.

Menteri Sumber Manusia UAE, Abdulrahman al-Awar memberitahu Reuters, syarikat swasta bebas untuk memilih minggu bekerja mereka sendiri.

Di bawah jadual waktu baharu, hujung minggu sektor awam bermula pada tengah hari pada hari Jumaat dan berakhir pada hari Ahad.

Langkah itu bertujuan untuk “menjajarkan UAE dengan pasaran global dengan lebih baik”, kata agensi berita negeri WAM, sambil menggelarkan minggu bekerja baharu itu sebagai yang paling singkat di dunia.

Sepanjang tahun lalu, UAE telah mengambil langkah untuk menjadikan ekonominya lebih menarik kepada pelaburan dan tenaga mahir asing dalam meningkatkan persaingan ekonominya dengan Arab Saudi.

Kerajaan berkata, hujung minggu yang lebih panjang akan meningkatkan keseimbangan kehidupan-kerja para pekerja dan menyatakan bahawa beberapa negara majoriti Islam seperti Indonesia dan Maghribi, juga mempunyai hujung minggu Sabtu dan Ahad.

UAE berkata, langkah itu akan memastikan transaksi kewangan, perdagangan dan ekonomi bertambah lancar dengan negara yang memilih hujung minggu Sabtu dan Ahad.

Ia juga akan mewujudkan hubungan dan peluang perniagaan antarabangsa yang lebih kukuh bagi firma berpangkalan di UAE dan syarikat multinasional.

“Perubahan itu akan memberi kesan kepada entiti negara seperti bank pusat, yang akan menyampaikan butiran mengenai waktu kerja baharu kepada bank perdagangan,” kata Abdulrahman al Awar, sambil menambah bahawa bursa saham UAE juga akan lebih bersepadu dengan pasaran global.

“Perubahan ini akan meningkatkan integrasi sektor perbankan di UAE dengan komuniti perbankan di peringkat antarabangsa, ia akan menghapuskan jurang yang wujud pada masa lalu,” katanya lagi.

Perubahan di peringkat kerajaan ini mungkin akan menyaksikan industri swasta dan sekolah turut mengikutinya, seperti yang dilakukan pada tahun 2006, apabila hari minggu bertukar dari Sabtu kepada Rabu.

Berita itu secara amnya dialu-alukan di media sosial, di mana subjek itu menjadi trend dan ciapan Twitter rasmi WAM telah dikongsi semula secara meluas.


Segera tangkap dan hukum pembunuh Adib

Pertubuhan IKRAM Malaysia (IKRAM) mengambil maklum keputusan prosiding inkues kematian oleh Hakim Koroner, Rofiah Mohamad terhadap kematian Allahyarham Muhammad Adib Mohd Kassim, anggota Bomba dan Penyelamat Malaysia (JPBM) yang telah terkorban akibat insiden di Kuil Sri Mariamman, USJ 25, Subang Jaya pada 26 November 2018 lepas.

Hakim Koroner telah memutuskan bahawa punca kematian beliau ialah kerana perbuatan jenayah akibat dipukul oleh dua (2) hingga tiga (3) orang yang tidak dapat dikenal pasti dan bukannya kerana kemalangan.

IKRAM mendesak agar pihak polis dapat segera menyambung semula siasatan sepertimana yang pernah diklasifikasikan sebelum ini di bawah Seksyen 302 Kanun Keseksaan (Kesalahan Membunuh), mengenal pasti suspek-suspek bagi pembunuh-pembunuh Allahyarham Muhammad Adib tersebut, menangkap mereka dan seterusnya dibawa ke muka pengadilan.

IKRAM selanjutnya merakamkan penghargaan kepada semua rakyat Malaysia atas kesabaran menanti prosiding inkues kematian ini tamat tanpa timbul sebarang kejadian yang tidak diingini dan menyeru rakyat Malaysia untuk sama-sama mendoakan agar proses keadilan selanjutnya dapat berjalan dengan lancar insya-Allah.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu tarian: Pemegang jawatan penting negara perlu lebih sensitif dalam memelihara penampilan awamnya

Pertubuhan IKRAM Malaysia (IKRAM) memandang serius berkenaan isu penularan video tarian di atas pentas yang melibatkan Ketua Hakim Negara, Peguam Negara dan Menteri Undang-Undang sewaktu dalam Majlis Makan Malam Gala Pembukaan Tahun Perundangan 2019 di Kota Kinabalu baru-baru ini.

IKRAM menggesa agar para pemegang jawatan penting dalam negara khususnya Ketua Hakim Negara, Peguam Negara dan Menteri Undang-Undang untuk lebih sensitif dalam memelihara penampilan awamnya agar tidak menimbulkan keraguan rakyat terhadap kewibawaan dan integritinya.

Walaupun majlis tersebut adalah sebuah majlis makan malam tradisi yang dihadiri oleh semua pihak yang terlibat dalam bidang perundangan (hakim, pendakwa raya, peguam dan sebagainya) setiap tahun, namun kemesraan yang ditunjukkan oleh Ketua Hakim Negara, Peguam Negara dan Menteri Undang-Undang sewaktu sedang menari bersama boleh menimbulkan kesangsian dalam memastikan doktrin pemisahan kuasa dalam negara ini dapat dilaksanakan dengan adil tanpa dipengaruhi antara satu sama lain.

IKRAM ingin mengingatkan bahawa keadilan bukan sahaja perlu ditegakkan, namun ia hendaklah dilihat ditegakkan. IKRAM berpandangan bahawa tanpa menyentuh hak kebebasan individu untuk berhibur, Ketua Hakim Negara, Peguam Negara, Menteri Undang-Undang dan pemegang jawatan penting dalam negara yang berpotensi terlibat dalam percanggahan kepentingan (conflict of interest) hendaklah mengelakkan daripada menonjolkan kemesraan bersama-sama di khalayak awam.

Tambahan pula, seorang Hakim adalah terikat dengan Kod Etika Hakim 2009 yang digubal di bawah Fasal (3B) Perkara 125 Perlembagaan Persekutuan yang menuntut seseorang Hakim mengurangkan risiko percanggahan dengan tanggungjawab kehakiman Hakim semasa menjalankan aktiviti luar kehakimannya menurut tajuk Seksyen 8 Kod Etika Hakim tersebut.

Menurut Kod Etika Hakim 2009 tersebut, seseorang Hakim hendaklah mengelakkan hubungan rapat dengan anggota profesion perundangan secara individu, khususnya mereka yang menjalankan amalan di dalam mahkamah hakim itu, jika hubungan sedemikian mungkin menimbulkan syak atau tanggapan pilih kasih yang munasabah (Item 8(2)) dan seseorang Hakim tidak boleh berkelakuan dengan cara yang boleh membawa nama buruk kepada jawatannya sebagai seorang Hakim (Item 8(7)) yang mana ia adalah amat relevan dalam isu tarian ini.

IKRAM juga ingin mengingatkan bahawa dalam era Malaysia Baharu ini, rakyat adalah lebih cakna dan sensitif berkenaan isu-isu yang melibatkan kewibawaan dan integriti para pemimpin negara yang mana setiap pimpinan negara hendaklah mengambil serius berkenaan isu ini ke arah memastikan kelancaran pembinaan Malaysia Baharu.


Kes positif Malaysia menurun

Amerika Syarikat (AS) kekal negara paling teruk terjejas dengan lebih 29.43 juta kes dilaporkan setakat ini, diikuti India dengan 11.43 juta kes dan Brazil, lebih 11.35 juta kes.

Manakala, negara yang melebihi angka empat juta kes adalah Rusia, United Kingdom dan Perancis, sementara Itali dan Sepanyol melebihi tiga juta kes.

Negara-negara lain termasuk Malaysia merekodkan angka positif di bawah 500,000 kes.

Data yang sama menunjukkan angka kematian akibat Covid-19 global kini melepasi 2.65 juta dengan AS kekal merekodkan jumlah tertinggi dengan lebih 534,000 kes, diikuti Brazil dengan lebih 277,000 kes.

Sementara itu, negara-negara yang merekodkan angka korban melebihi 50,000 kes adalah termasuk Perancis, Rusia, Jerman, Sepanyol, Iran, Colombia, Argentina dan Afrika Selatan.

Negara yang mencatatkan antara 30,000 hingga 50,000 kes kematian adalah Peru, Poland dan Indonesia. Ukraine, Turki, Belgium, Kanada dan Chile pula mencatatkan angka korban lebih 20,000 kes dan kebanyakan negara lain merekodkan angka kematian di bawah 20,000 kes.

Dalam pada itu, Malaysia merekodkan sebanyak 1,354 kes baharu Covid-19 dengan tiga lagi kluster baharu dikesan sehingga 14 Mac 2021.

“Perkembangan tersebut menjadikan jumlah kumulatif kes Covid-19 di Malaysia bertambah kepada 323,763 kes manakala jumlah kumulatif kluster aktif pula ialah 424,” kata Ketua Pengarah Kesihatan, Tan Sri Dr Noor Hisham Abdullah.

Beliau berkata, Selangor kekal menjadi negeri yang merekodkan pertambahan harian tertinggi iaitu sebanyak 577 kes diikuti Sarawak (178 kes) dan Pulau Pinang (154 kes).

“Kes baharu di negeri lain pula ialah Johor dengan 121 kes, Perak (101), Sabah (39), Terengganu, Kuala Lumpur (55), Negeri Sembilan (21), Kedah (33), Melaka (4), Kelantan (26), Pahang (5), Putrajaya (2) dan Labuan (1).”

Dalam perkembangan berkaitan, Dr Noor Hisham memberitahu, negeri Perlis adalah satu-satunya negeri yang tidak mencatatkan sebarang kes baharu pada Ahad.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Iftar perdana di Lombok Timur

“Kami berjaya menyediakan juadah dengan lauk seekor lembu dan seekor kambing (akikah) yang kami sembelih, lapah dan siapkan secara gotong-royong,” ujar ketua Misi MyRamadan ke Lombok, Dr Mohd Zin Kandar.

Selain itu, juadah iftar juga turut disediakan melalui usaha gotong-royong oleh penduduk kampung ini dan 14 peserta misi termasuk penyediaan nasi, kari, sup, sayur umbut kelapa dan pelbagai jenis masakan yang menyelerakan.

Program ini dijayakan dengan kerjasama PKPU Human Initiative (Indonesia) yang telah merancang dengan jayanya bersama ketua dan penduduk kampung.

“Kesepakatan sebagai sebuah perkampungan tradisional Lombok masih utuh dan mereka saling meggunakan beberapa rumah di sekeliling masjid untuk menyediakan hidangan yang sangat unik,” ujar Dr Mohd Zin.

Sebelumnya, kehadiran peserta-peserta misi disambut meriah oleh penduduk di sini dengan dihadiahkan mafla tradisional Lombok kepada setiap peserta misi.

Kampung yang berada di pedalaman dengan tanpa jalan tar adalah di antara kampung yang terjejas teruk akibat gempa bumi semenjak tahun lalu. Satu-satunya masjid dan puluhan rumah penduduk runtuh dan musnah.

Dalam ucapan selamat datang, ketua misi, beliau menekankan akan simpati dan ukhuwah atas musibah yang menimpa dan MyCARE akan berusaha membantu sebagaimana tuntutan dalam Islam.

Selain itu, kedatangan misi MyRamadan adalah untuk meninjau perkembangan pembinaan sebuah masjid dan kelengkapannya di samping membawa bantuan bungkusan makanan dan hadiah untuk anak-anak di kampung tersebut.


Kes Adib: Dulu berkokok, sekarang menyorok?

Menelusuri kembali kisah anak kepada pasangan Mohd Kassim Abd Hamid dan Asma Abdul Aziz iaitu Muhammad Adib Mohd Kassim, membuatkan kita semua yang mengikutinya berasa sangat sedih dan kecewa sekali, berikutan kes itu telah ditutup baru-baru ini.

Adib merupakan seorang ahli bomba yang berpusat di Subang Jaya, Selangor telah merancang untuk berkahwin dengan tunangnya, Nurul Najihah pada 21 Disember 2018 tetapi disahkan meninggal dunia selepas 21 hari dimasukkan ke Institut Jantung Negara (IJN) kerana mengalami kecederaan parah.

Nama seorang Adib dikenali ramai setelah mendapat liputan akhbar akibat menjadi mangsa rusuhan kuil pada 27 November 2018.

Tiba-tiba pada 2 Oktober baru-baru ini, YB Datuk Zuraida Kamaruddin berkata, kes kematian Muhammad Adib ditutup sementara dan akan dibuka semula jika terdapat bukti baharu.

“Kerajaan kini akan memberi fokus terhadap keperluan keluarga Allahyarham Muhammad Adib.”

Rentetan daripada keputusan yang diumumkan oleh Menteri Perusahaan Perladangan dan Komoditi itu yang menutup sementara kes kematian itu memusnahkan harapan keluarga Allahyarham bagi menuntut pembelaan atas kejadian yang berlaku hampir tiga tahun lepas.

“Saya terkejut dan sedih apabila dimaklumkan bahawa kes kematian Adib itu akan ditutup sementara dan hanya akan dibuka apabila terdapat bukti baharu,” kata ibu Muhammad Adib, Asma Aziz yang turut tertanya-tanya mengapa kes tersebut ditutup sedangkan individu yang terlibat dengan kematian anaknya itu masih belum ditangkap.

Ibunya turut mempersoalkan mengapa kes anaknya ditutup tanpa dimaklumkan kepada mereka sekeluarga terlebih dahulu.

“Sepatutnya tanyalah pandangan keluarga dahulu sebelum membuat sebarang keputusan. Jikalau mereka tidak mencari pelaku kes ini, siapa lagi yang nak cari. Takkan saya sendiri yang kena cari?” soal Asma.

Keluarga Muhammad Adib tetap berharap pihak berkuasa akan terus melakukan siasatan berhubung kes kematian tersebut.

“Kematian Adib masih belum terbela menyebabkan ahli keluarga tidak berpuas hati sekiranya kes itu terus ditutup,” kata bapa Muhammad Adib, Mohd Kassim Abdul Hamid.

Menurut Kassim, sekiranya mahu tutup sementara tetapi dalam masa yang sama pihak berkuasa meneruskan siasatan, itu tidak apa, mereka tidak mahu kes ini ditutup terus.

“Saya harap pihak polis terus melakukan siasatan, jika ada (siasatan) mesti akan ada petunjuk baharu.”

Persatuan Peguam-peguam Muslim Malaysia (PPMM) dalam satu kenyataannya turut mendesak siasatan kes pembunuhan arwah Muhammad Adib tidak ditutup walaupun sementara dan usaha perlu dilipat ganda bagi mencari keadilan.

“Kenyataan menutup sementara kes seharusnya tidak dikeluarkan oleh seorang menteri, apatah lagi yang tidak berkaitan dengan pelaksanaan undang-undang jenayah,” tegas Presiden PPMM, Datuk Zainul Rijal Abu Bakar.

Sehubungan itu, PPMM menzahirkan rasa terkejut dengan kenyataan Zuraida yang memaklumkan bahawa kes kematian Muhammad Adib ditutup sementara.

“Sewajarnya Peguam Negara atau Ketua Polis Negara yang mengeluarkan kenyataan berkaitan dengan pendakwaan dan siasatan jenayah.”

Dalam perkembangan berkaitan, Pertubuhan-Pertubuhan Pembela Islam (PEMBELA) melahirkan rasa tidak puas hati terhadap keputusan menutup sementara kes kematian Muhammad Adib seperti yang dilaporkan beberapa hari lalu.

NGO tersebut turut mempersoalkan mengapa keputusan penting sedemikian dimaklumkan oleh Menteri Perusahaan Perladangan dan Komoditi dan bukan Kementerian Dalam Negeri mahupun Ketua Polis Negara.

“Kenyataan yang dikeluarkan Ahli Parlimen Ampang itu bukan sahaja mengejutkan rakyat, malah turut menidakkan keadilan terhadap keluarga Allahyarham selain menimbulkan banyak persepsi,” kata pengerusinya, Aminuddin Yahaya.

Soalnya lagi, apa yang dimaksudkan dengan sementara, adakah ia sebulan, dua bulan ataupun setahun?

“Kita sendiri tidak faham apa yang dimaksudkan dengan sementara, malah ia menimbulkan polemik selain tidak tahu niat tersirat di sebalik semua ini.”

Antara lain yang dituntut oleh PEMBELA berkenaan kes Allahyarham Muhammad Adib termasuklah mendedahkan hasil siasatan kepada rakyat bagi membuktikan kesungguhan dan menampakkan integriti pihak keselamatan, Peguam Negara meneruskan pendakwaan jika pesalah dikenal pasti dan Majlis Keselamatan Negara mengambil perhatian serius kerana ia melibatkan nyawa penjawat awam.

“Kami turut menuntut agar Suruhanjaya Hak Asasi Manusia Malaysia (SUHAKAM) menjalankan siasatan dan mengeluarkan kenyataan sokongan kerana melibatkan hak seorang penjawat awam dan keluarganya.”

PEMBELA juga menyeru kepada semua menteri dan wakil rakyat yang pernah mengadakan demonstrasi dan membuat desakan kepada kerajaan sebelum ini untuk memberikan keadilan sewajarnya dan tidak sesekali melupakan kes ini.

“Kami menyeru semua pihak untuk menyokong tuntutan ini dan berjuang dalam mempertahankan keadilan kepada semua rakyat.”

Sampai bila kes ini akan disepikan oleh kerajaan hari ini?

Jika PH yang memerintah ketika ini

Sewaktu Pakatan Harapan (PH) menjadi kerajaan, kes Adib ini sentiasa disensasikan oleh parti-parti pembangkang ketika itu. Tetapi dalam isu kes ini ditutup, parti-parti ini yang sudah menjadi kerajaan hanya membisu tanpa kata.

Begitu juga ketika kerajaan Perikatan Nasional (PN) di bawah pimpinan Tan Sri Dato’ Mahiaddin Md Yasin, yang mana anggota polis iaitu penjawat awam yang bertugas ketika Perintah Kawalan Pergerakan (PKP) terbunuh dilanggar pemandu mabuk.

Kenapa kes polis dibunuh tidak diratib hari-hari seperti kes Adib? Adakah sebab kes Adib berlakunya pada zaman kerajaan PH, kes polis itu pula berlaku pada zaman kerajaan PN?

Sepatutnya, mereka yang menjadi menteri kini lebih rasa bertanggungjawab memperjuangkan isu tersebut. Namun, ia tidak seperti yang diharapkan.

Suatu waktu dulu, menerusi sebuah portal rasmi sebuah parti bertarikh 20 Disember 2018 bertajuk ‘Kematian Adib: Menteri mesti tegas’, seorang naib presiden parti itu menyatakan, menteri perlu mengeluarkan kenyataan tegas supaya pesalah yang bertanggungjawab atas kematian Adib, secepat mungkin didakwa dan dihukum.

Memetik kata-katanya lagi, menteri tidak sepatutnya mengeluarkan kenyataan sekadar untuk melepaskan diri apabila rakyat meminta keadilan atas kematian Adib.

“Menteri tidak sepatutnya mengeluarkan kenyataan mudah sebegitu kerana ia boleh menyinggung sensitiviti orang Melayu. Sepatutnya sebagai menteri perlu bercakap dengan memberi ketegasan dalam perkara ini supaya pesalah yang terlibat secepat mungkin ditangkap. Jangan memberi pandangan yang hanya seolah-olah ingin melepaskan diri.”

Beliau berkata demikian bagi membidas kenyataan Menteri Pertanian, Industri dan Asas Tani, Dato’ Salahuddin Ayub, Menteri Kesihatan, Dato’ Seri Dzulkefly Ahmad dan Menteri Perpaduan dan Kesejahteraan Sosial, P. Waytha Moorthy ketika itu yang meminta rakyat menerima kematian Adib sebagai takdir dan menjaga perpaduan dan keamanan.

Menurutnya lagi, pemergian Adib satu ketentuan, akan tetapi keadilan perlu diberikan dan tiada perkaitan dengan soal perpaduan.

“Tidak boleh mengatakan bahawa ia boleh menggugat perpaduan kaum dan sebagainya. Kita hanya meminta keadilan. Perkara ini melibatkan nyawa penjawat awam yang meninggal sewaktu menjalankan tugasan,” jelasnya.

Beliau berharap pesalah mesti diberi hukuman setimpal dan jangan dibiarkan bebas kerana perbuatan samseng mereka tidak layak berada di negara ini yang sudah sekian lama aman dan harmoni.

Tetapi lain pula kini, beliau yang juga menteri yang menjaga hal ehwal agama diam membisu tanpa kata terhadap kes Adib ini. Bersuara lantanglah wahai menteri untuk membela keadilan seperti dulu.

Bayangkan sekiranya waktu ini kerajaan PH yang berkuasa, boleh jadi pelbagai tudingan yang akan dilempar seakan ingin nampak seperti ‘hero’, tetapi ‘zero’ ketika mempunyai kuasa.

Mungkin kata-kata Abu Ali al-Daqqaq dalam kitab al-Minhaj Syarah Sahih Muslim karangan Imam al-Nawawi boleh menjadi peringatan dan pengajaran buat kita:

“Barang siapa yang diam akan sesuatu kebenaran, dia adalah syaitan bisu.”

Muhammad Adib ialah salah seorang daripada sembilan orang responden terhadap rusuhan kedua di kawasan Kuil Sri Maha Mariamman Seafield pada 27 November 2018, dan dilaporkan telah diserang ketika tiba di tempat kejadian rusuhan.

Seterusnya ketika Menteri Perumahan dan Kerajaan Tempatan, Zuraida Kamaruddin melawat anggota bomba yang cedera tersebut, beliau dilaporkan telah mengatakan bahawa Adib telah “dipukul dan dipijak.”

Pada mulanya Adib dibantu oleh beberapa orang penganut yang hadir di kuil tersebut dan kemudian dihantar ke Pusat Perubatan Ramsay Sime Darby (juga dikenali sebagai Pusat Perubatan Subang Jaya) untuk mendapatkan rawatan.

Beliau kemudian dipindahkan ke IJN kerana keadaan kesihatannya yang bertambah buruk. Pada 17 Disember 2018, Adib disahkan meninggal dunia jam 9.41 malam.

Semoga keadilan dan kebenaran akan terus diperjuangkan dan ditegakkan tanpa mengira masa dan tempat, tanpa memilih bulu dan darjat, tanpa melihat musuh atau sahabat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Semarakkan Ramadan

Pelancaran kempen ini diserikan dengan ucapan Pemangku Pengerusi Surau, Ustaz Zamin dan Yang Dipertua IKB, Khairul Anuar Kamaruddin beserta serahan kit Semarak Ramadan berupa tiga gegantung (bunting), tiga sepanduk (banner) dan 1,000 helai risalah Ramadan.

Ia berlangsung sempena program ‘Semarak Ramadan dan Hari Khidmat Kesihatan’ bertemakan “Jom Sihat Fizikal dan Minda Sambut Ramadan” dengan pelbagai aktiviti menarik.

“Antaranya ialah aktiviti kesihatan percuma oleh pasukan perubatan JK Khidmat Masyarakat IKB dan bual bicara kesihatan oleh pakar kardiologi dari Hospital Pakar An-Nur, Dato’ Dr Oteh Maskon,” ujar pengarah program.

Selain itu, turut diadakan ceramah ‘Kenali Ubat Anda’ bersama Duta Ubat Hospital Selayang, Encik Samsuri Md Said dan Pegawai Farmasi Hospital Selayang, Puan Saliha serta peraduan mewarna yang telah berjaya menarik penyertaan 70 orang kanak-kanak.

“Pada sesi malamnya pula diadakan ceramah Ramadan oleh Ustaz Sahri Usman, guru dari Sekolah al-Amin.”

“Alhamdulillah, berkat doa dan kerjasama semua, program berjalan lancar dan mendapat sambutan yang baik daripada penduduk,” ujarnya.

Sepanjang program berlangsung, penduduk diajak mengunjungi pameran di reruai IKRAM, Hidayah Centre Foundation (HCF), MyCARE, IMPAK serta pameran poster Ramadan oleh Sahibussamahah Mufti Wilayah Persekutuan.

“Jazakumullahu khairan kepada semua yang terlibat terutamanya Pemangku Pengerusi Surau, Ustaz Zaimi dan AJK Surau At-Taqwa serta semua petugas daripada IKB. Semoga Allah meredai usaha kecil kita ini.”


IKRAM Siswa Penang santuni gelandangan

Seramai 29 orang peserta telah menyertai program ini sebagai sukarelawan untuk pengedaran makanan kepada gelandangan di mana mereka dibahagikan kepada empat kumpulan dan diagihkan ke kawasan masing-masing.

Selepas diberi taklimat oleh wakil IKRAM Siswa Penang, sukarelawan mula menuju destinasi masing-masing pada jam 12.00 tengah malam dengan membawa bungkusan-bungkusan makanan dan edaran berakhir sekitar jam 1.00 pagi.

Aktiviti mengedar makanan kepada gelandangan dan antara sukarelawan yang membantu

Sebagai salah satu usaha khidmat masyarakat, IKRAM Siswa Penang mengucapkan terima kasih dan menghargai penglibatan semua peserta dan pihak yang terlibat dan menyumbang dalam menjayakan program ini.

Semoga usaha kebajikan sebegini dapat diadakan dengan lebih kerap lagi pada masa akan datang bagi membina generasi muda yang prihatin dan menyantuni golongan-golongan yang memerlukan, insya-Allah.